GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse German Hiligaynon Hungarian Igbo Indonesian Italian Japanese Korean Latvian Lithuanian Malagasy Norwegian Polish Portuguese Romanian Russian Samoan Setswana Slovak Slovenian Spanish Swahili Thai Turkish Ukrainian Vietnamese\nLE NUMEKUKU aɖe si wowɔ me la, ƒewuivi siwo wobia gbee la dometɔ 90 le alafa me susui be ne ame eve nya lɔ̃ wo nɔewo ya ko la, ke naneke megblẽ le eŋu be woadɔ wo nɔewo gbɔ do ŋgɔ na srɔ̃ɖeɖe o. Zi geɖe la, television kple sinimawo ɖea gbɔdɔdɔ fiana abe nu si wòle be ame eve siwo lɔ̃ wo nɔewo la nawɔ ene.\nAme siwo di be yewoadze Mawu ŋu la media mɔfiafia tso xexea me o, elabena wonyae be eme nɔlawo ƒe tamebubu ɖea eƒe fia, si nye Abosam, ƒe nɔnɔme fiana. (Yohanes I, 5:19) Wokpɔna nyuie hã be woƒe seselelãmewo ɖeɖe mekpɔa ŋusẽ ɖe wo dzi o, elabena wonyae be “Ame ƒe dzi la, alakpatɔ wònye wu nuwo katã.” (Yeremya 17:9) Ame siwo nye nunyalawo vavã la dia mɔfiafia tso Wɔla la kple eƒe Nya si wòtsɔ gbɔgbɔ ʋã amewo woŋlɔ la me boŋ.—Lododowo 3:5, 6; Timoteo II, 3:16.\nMawu Ƒe Nunanae Gbɔdɔdɔ Nye\nYakobo 1:17 gblɔ be: “Nunana nyuiwo katã kple nunana blibowo katã la dziƒo wotso, tso kekeliwo ƒe Fofo la gbɔ.” Gbɔdɔdɔ si yia edzi le ame siwo ɖe wo nɔewo ɖeɖeko dome la nye nunana xɔasi siawo dometɔ ɖeka. (Rut 1:9; Korintotɔwo I, 7:2, 7) Enaa amegbetɔwo dzina, eye enaa ƒomedodo kplikplikpli nɔa ŋutsu kple srɔ̃a dome le ŋutilã me kple seselelãme siaa le mɔ dodzidzɔname si me lɔlɔ̃ le nu. Fia Salomo ŋlɔ be: “[Kpɔ] dzidzɔ le wò ɖekakpui me srɔ̃ ŋu. . . . Eƒe no nemu wò.”—Lododowo 5:18, 19.\nEsɔ le dzɔdzɔme nu be Yehowa di be yeƒe nunanawo naɖe vi na mí, eye míakpɔ dzidzɔ le wo me. Esia tae wòna se kple gɔmeɖose nyuitɔwo kekeake siwo nu míanɔ agbe ɖo la mí. (Psalmo 19:8, 9) Yehowae nye “amesi fia nusi nyo na wò la wò, [eyae] akplɔ wò to mɔ, si dzi nato la.” (Yesaya 48:17) Ðe mía Fofo si le dziƒo—ame si ɖo kpɔɖeŋu gãtɔ ɖi le lɔlɔ̃ɖeɖefia me—la ate nu si nyo ŋutɔŋutɔ na mí la mía?—Psalmo 34:11; 37:4; 84:12; Yohanes I, 4:8.\nGbɔdɔdɔ Do Ŋgɔ Na Srɔ̃ɖeɖe Menye Lɔlɔ̃ɖeɖefia O\nNe ŋutsu kple nyɔnu ɖe wo nɔewo ko la, wova zua “ŋutilã ɖeka” le kpɔɖeŋumɔ nu. Ne ame eve, siwo meɖe wo nɔewo o dɔ wo nɔewo gbɔ, si wogayɔna be agbe gbegblẽ nɔnɔ la, woawo hã wozua “ŋutilã ɖeka”—gake esia ya nye nu makɔmakɔ le Mawu ŋku me. * Gawu la, nuwɔna sia menye lɔlɔ̃ɖeɖefia o. Nu ka tae míegblɔe nenema ɖo?—Marko 10:7-9; Korintotɔwo I, 6:9, 10, 16.\nSusu siwo tae dometɔ ɖekae nye be agbe gbegblẽ nɔnɔ nye gbɔdɔdɔ le ame eve siwo metsɔ wo ɖokui na wo nɔewo ŋutɔŋutɔ o dome. Eye tsɔ kpe ɖe ale si wòaklo bubu ɖa le ame ŋu ŋuti la, ate ŋu ahe dɔléle, fu si womele mɔ kpɔm na o, kple seselelãme nuxaxa vɛ. Vevietɔ wue nye be enye dada le Mawu ƒe dzidzenu dzɔdzɔewo dzi. Eya ta agbe gbegblẽ nɔnɔ kple ame aɖe fia be wometsɔ ɖeke le amea ƒe fifi alo etsɔ me nyonyo kple dzidzɔkpɔkpɔ me o.\nKristotɔ nyae be agbe gbegblẽ nɔnɔ nye ye nɔviŋutsu alo ye nɔvinyɔnu gbɔgbɔmetɔ ƒe gomenɔamesiwo xɔxɔ le esi hã. (Tesalonikatɔwo I, 4:3-6) Le kpɔɖeŋu me, ame siwo gblɔna be Mawu subɔlawo yewonye hafi va dɔ kple ame aɖe si menye wo srɔ̃ o la hea makɔmakɔnyenye vaa Kristo-hamea me. (Hebritɔwo 12:15, 16) Eye wowɔnɛ be tenɔnɔ dzadzɛ meganɔa ame si wonɔ agbe gbegblẽa kplii la si o, eye ne tree wònye la, ekema manye ɖetugbi si le dzadzɛ le agbenɔnɔ gome hafi ɖewohĩ ame aɖe nava ɖee le etsɔ me o. Wowɔa nu gbegblẽ ɖe woƒe ƒomeawo ŋu hegblẽa ŋkɔ nyui si le ƒomeawo ŋu la hã. Mlɔeba la, woƒe nuwɔnaa nye bubumademade Mawu ŋu, elabena wodoa dziku na eyama to dada le eƒe se kple gɔmeɖose dzɔdzɔewo dzi me. (Psalmo 78:40, 41) Yehowa hã ahe to na ame matrɔdzime siwo wɔa nu gbegblẽ siawo. (Tesalonikatɔwo I, 4:6) Ekema ɖe eme mekɔ be Biblia gblɔ na mí be “[míasi] le ahasiwɔwɔ nu” oa?—Korintotɔwo I, 6:18.\nLɔlɔ̃nya le mia kple ame aɖe dome, eye miele ɖoɖo wɔm ɖe srɔ̃ɖeɖe ŋua? Ekema ɖe manyo be miazã ŋugbedodo ƒe ɣeyiɣi sia atsɔ atu kakaɖedzi kple bubu ɖo ɖe mia nɔewo me oa? Bu nya sia ŋu kpɔ: Ne ŋutsu aɖe mete ŋu ɖua eɖokui dzi o la, ɖe nyɔnu ate ŋu aka ɖe edzia? Eye ne nyɔnu aɖe gbe Mawu ƒe se dzi wɔwɔ kple susu be yeaɖi kɔ na seselelãme si le ye me ɖe ŋutsu aɖe ŋu, alo be yeadze ŋutsua ŋu la, ɖe wòanɔ bɔbɔe na ŋutsua be wòade asixɔxɔ kple bubu eŋua?\nÐo ŋku edzi hã be ame siwo gbea Mawu ƒe dzidzenu siwo me lɔlɔ̃ le la aŋe nu si woƒãna la. (Galatiatɔwo 6:7) Biblia gblɔ be: “Ahasiwɔla wɔa vɔ̃ ɖe ye ŋutɔ ƒe ŋutilã ŋuti.” (Korintotɔwo I, 6:18; Lododowo 7:5-27) Nyateƒee, ne ŋutsu kple nyɔnu siwo kpɔ gome le gbɔdɔdɔ me do ŋgɔ na srɔ̃ɖeɖe la trɔ dzime ŋutɔŋutɔ, dze agbagba vevie dzra woa kple Mawu dome ɖo, eye wodo ŋusẽ woƒe kaka ɖe nɔewo dzi la, ekema seselelãme manyomanyo siwo nɔ wo me la nu ava bɔbɔ mlɔeba. Ke hã, agbe si wonɔ va yi la ƒe abikpa nɔa wo ŋu godoo. Ðekakpui kple ɖetugbi aɖe si nɔ agbe gbegblẽ hafi va ɖe wo nɔewo la gblɔ be nu si yewowɔ la vea yewo ŋutɔ. Ŋutsua biaa eɖokui ɣeaɖewoɣi be: ‘Ðe wòanye be, le mɔ aɖe nu la, agbe makɔmakɔ si míenɔ do ŋgɔ na srɔ̃ɖeɖea tae masɔmasɔwo ɖoa mía dome ɖoa?’\nLɔlɔ̃ Vavãtɔ Media Eɖokui Tɔ O\nTogbɔ be lɔlɔ̃ vavãtɔ ate ŋu ana ŋutsu kple nyɔnu ƒe nu nalé dzi na wo nɔewo hã la, “mewɔa nusi medze o,” eye “media ye ŋutɔ tɔ o.” (Korintotɔwo I, 13:4, 5) Ke boŋ enana ame tsɔa ɖe le ame evelia ƒe nyonyo kple dzidzɔkpɔkpɔ mavɔ me. Lɔlɔ̃ sia ʋãa ŋutsu kple nyɔnu wodea bubu wo nɔewo ŋu, eye wokpɔa gome le gbɔdɔdɔ me le teƒe si sɔ nɛ, si Mawu dae ɖo la—si nye le srɔ̃ɖeba dzi ko.—Hebritɔwo 13:4.\nKakaɖeamedzi kple dedienɔnɔ, si naa dzidzɔ vavãtɔ nɔa srɔ̃ɖeɖe me la le vevie ne srɔ̃tɔawo dzi vi, elabena Mawu ɖoe be woahe ɖeviwo le aƒe si me lɔlɔ̃, dzidzeme, kple dedienɔnɔ le. (Efesotɔwo 6:1-4) Ame siwo ɖe wo nɔewo koe tsɔ wo ɖokui na wo nɔewo ŋutɔŋutɔ. Woɖonɛ le woƒe dzime be yewoalé be na yewo nɔewo ahado alɔ yewo nɔewo le ɣeyiɣi nyuiwo kple ɣeyiɣi vɔ̃wo me le yewoƒe agbe me ŋkeke mamlɛawo me, eye woɖenɛ gblɔna enuenu hã.—Romatɔwo 7:2, 3.\nGbɔdɔdɔ si yia edzi le ame kple srɔ̃a dome la ate ŋu ana woƒe srɔ̃ɖeɖea navivi. Le srɔ̃ɖeɖe si me dzidzɔ le me la, srɔ̃tɔawo sea vivi geɖe wu le gbɔdɔdɔ me, eye wodea asixɔxɔ eŋu—womeɖia gbɔ srɔ̃ɖeɖoɖoa, wɔa nu si ana dzitsinya naɖe fu na wo, alo gbea toɖoɖo wo Wɔla o.—g11/06.\n▪ Aleke Mawu bua gbɔdɔdɔ do ŋgɔ na srɔ̃ɖeɖee?—Korintotɔwo I, 6:9, 10.\n▪ Nu ka tae agbe gbegblẽ nɔnɔ gblẽa nu le ame ŋu?—Korintotɔwo I, 6:18.\n▪ Aleke ame eve siwo ƒe nu lé dzi na wo nɔewo la ate ŋu aɖe lɔlɔ̃ vavãtɔ afiae?—Korintotɔwo I, 13:4, 5.\n^ mm. 9 Helagbe me nya si gɔme woɖe be “agbe gbegblẽ nɔnɔ” la ku ɖe gbɔdɔdɔ me nuwɔna ɖe sia ɖe si me ame siwo meɖe wo nɔewo o la kpɔ gome le, si me wozã vidzinuwo le, ne nu mee woƒo vidzinuawo ɖo hã.—Kpɔ Gbetakpɔxɔ, February 15, 2004, axa 13, si Yehowa Ðasefowo ta.\nƉoe Ɖe Amewo Ɖoe Ɖe Amewo Ðe Ŋutsu Kple Nyɔnu Dome Lɔlɔ̃ Na Gbɔdɔdɔ Do Ŋgɔ Na Srɔ̃ɖeɖe Sɔa?\ng 1/07 axa 26-27


Hiob 37 | Biblia Le Internet Dzi | Xexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42\nDzɔdzɔmeŋusẽwo ɖea Mawu ƒe gãnyenye fiana (1-24)\nMawu ate ŋu aɖo asi amegbetɔ ƒe dɔwɔwɔwo dzi (7)\n‘Lé ŋku ɖe Mawu ƒe nukudɔwo ŋu’ (14)\nMawu gɔme sese gbɔ amegbetɔwo ƒe ŋutete ŋu (23)\nAme aɖeke megabu be yedze nunya o (24)\n37 “Esia na nye dzi lã kpoEye wòle tsotsom kpokpokpo. 2 Miɖo to eƒe gbe ƒe gbeɖeɖeKple bublu si le dodom tso eƒe nu me la nyuie. 3 Enana wòɖina le dziƒo bliboa katã teEye eƒe dzikedzo+ dea anyigba ƒe mlɔenuwo. 4 Gbe ɖina sesĩe ɖe eyome;Eɖea gbe ŋusẽtɔe,+Eye ne eƒe gbe ɖi la, megaxea mɔ nɛ o. 5 Mawu ɖea gbe nukutɔe;+Ewɔa nu gã nu gã siwo gbɔ míaƒe gɔmesese ŋu.+ 6 Elabena egblɔna na sno be, ‘Dza ɖe anyigba dzi,’+ Eye wògblɔna na tsidzadza gãwo be, ‘Ðuɖu kɔ ɖe anyi yoo.’+ 7 Mawu ɖoa asi amewo katã ƒe dɔwo dzi,*Ne amegbetɔwo katã nadze si Eƒe dɔwɔwɔwo. 8 Gbemelãwo sina benaEye wonɔa woƒe bebeƒewo. 9 Ahom tuna tsoa eƒe xɔgã me,+Eye dzieheya kplɔa vuvɔ vanɛ.+ 10 Mawu ƒe gbɔgbɔ nana be tsiwo blana,+Eye tɔ gbanaawo blana zua tsikpe.+ 11 Ɛ̃, etsɔa tsi doa agba na alilikpo;Ekakaa eƒe dzikedzo+ ɖe alilikpowo me; 12 Wotrɔna ƒoa xlã godoo ɖe eƒe mɔfiafia nu;Wowɔa nu sia nu si ƒe se wòde na wo+ le anyigba bliboa dzi. 13 Eɖanye be wòatsɔ ahe to*+ loo, atsɔ ade tsi anyigbaa looAlo atsɔ aɖe amenuveve afia o, enana wòvaa eme.+ 14 Oo Hiob, lé to ɖe esia ŋu;Tɔ sẽe, ne nàlé ŋku ɖe Mawu ƒe nukudɔwo ŋu nyuie.+ 15 Ènya ale si Mawu fiaa mɔ* alilikpowoKple ale si wònana dzi kea dzo tsoa eƒe alilikpowo mea? 16 Ènya ale si alilikpo wɔna lina ɖe yamea?+ Esiawoe nye Ame si ƒe nunya de blibo la ƒe nukudɔwo.+ 17 Nu ka tae wò awuwo me xɔ dzo,Le ɣeyiɣi si me anyieheya na anyigba dzi fa?+ 18 Ðe nàte ŋu akpe ɖe eŋu miakeke dziŋgɔli*+Si sesẽ abe gahuhɔ̃e ene la mea? 19 Gblɔ nya si míayi aɖagblɔ nɛ la na mí;Míate ŋu akpɔ nya aɖeke agblɔ o, le esi míele viviti me ta. 20 Ðe woayi aɖagblɔ nɛ be medi be maƒo nua? Alo ɖe ame aɖe gblɔ nya aɖe si wòhiã be wòasea?+ 21 Womate ŋu akpɔ kekeli* gɔ̃ hã o,Togbɔ be ele keklẽm le yame hã,Va se ɖe esime ya ƒo va yi eye wòƒo alilikpoawo ɖa hafi. 22 Keklẽ si le abe sikatsyɔ̃ɖoɖo ene dzena le dziehe wokpɔna;Mawu ƒe gãnyenye+ wɔ nuku ŋutɔ. 23 Ŋusẽkatãtɔ la gɔme sese gbɔ míaƒe ŋutete ŋu;+Eƒe ŋusẽ tri akɔ,+Eye eléa ʋɔnu dzɔdzɔe dɔdrɔ̃+ kple dzɔdzɔenyenye blibo me ɖe asi ɣeawokatãɣi.+ 24 Eya ta ele be amegbetɔwo navɔ̃e.+ Elabena mevea ame siwo bua wo ɖokuiwo nunyalawoe* la nu o.”+\n^ Egɔmeɖeɖe tẽe, “ɖoa asi amegbetɔwo katã dzi.”\n^ Egɔmeɖeɖe tẽe, “wòatsɔ ati ahe to.”\n^ Alo, “ɖea gbe na.”\n^ Alo, “aƒo dziŋgɔli gbadzɛ.”\n^ Efia, ɣe ƒe keklẽ.\n^ Egɔmeɖeɖe tẽe, “ame siwo dze aye le dzi me.”


Míevɔ̃ O—Yehowa Nɔ Kpli Mí\nGbetakpɔxɔ—Tata Si Míesrɔ̃na | July 2008\nGBE BUBU Amharic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Greek Haitian Creole Hiligaynon Hungarian Igbo Italian Korean Lithuanian Malagasy Myanmar Ossetian Polish Portuguese Quechua (Bolivia) Romanian Samoan Setswana Silozi Slovak Slovenian Sranantongo Swahili Tsonga Turkish Ukrainian Urdu\nAbe Ale Si Egyptia Petrides Gblɔe Ene\nLe ƒe 1972 me la, Ðasefo siwo katã nɔ Cyprus va ƒo ƒu ɖe Nicosia hena nuƒo tɔxɛ aɖe si Nathan H. Knorr, si xɔ ŋgɔ na Yehowa Ðasefowo ƒe dɔa hena ɣeyiɣi didi aɖe la, aƒo la sese. Ekpɔm dze sii enumake, eye hafi mayɔ nye ŋkɔ nɛ kura gɔ̃ hã la, ebiam be: “Èhe gbe nyui aɖewo tso Egypt nɔviawo gbɔ vae na mía?” Ƒe 20 sɔŋue nye ma va yi esime mía kple Nɔviŋutsu Knorr míedo go zi gbãtɔ le mía de Alexandria, le Egypt.\nWODZIM le Alexandria le January 23, 1914, dzi, menye dzinyelawo ƒe vi eneawo dometɔ gbãtɔ. Afi si míenɔ tsi la medidi tso ƒuta gbɔ o. Ɣemaɣi la, Alexandria nye du dzeani si me dukɔ vovovo me tɔwo sɔ gbɔ ɖo, eye wonyae ɖe eƒe xɔtuɖaŋu kple ŋutinya me nudzɔdzɔ xɔŋkɔwo ta. Esi wònye be Europatɔwo kple Arabiatɔwo tsaka nɔ dua me ta la, mí ɖeviawo míesrɔ̃ Arabgbe, Eŋlisigbe, Fransegbe, kple Italygbe, kpakple mía degbe si nye Helagbe la, dodo.\nEsime mewu suku nu la, mekpɔ dɔ le Franseawo ƒe awutɔƒe aɖe, afi si awuwo ƒe atsyãwo tata kple awuawo tɔtɔ beléletɔe na nyɔnu gatɔwo do dzidzɔ nam le ŋutɔ. Meléa fɔ ɖe sɔlemedede hã ŋu eye melɔ̃a Biblia xexlẽ, togbɔ be nu siwo mexlẽna la ƒe sue aɖewo gɔme koe mesena hã.\nLe ɣeyiɣi mawo, si nye ƒe 1930 ƒeawo me la, medo go ɖekakpui aɖe si nye Cyprus vidzidzi, si ŋkɔe nye Theodotos Petrides. Enye kametehoʋlila bibi aɖe, ke hã, esrɔ̃ nuɖaɖa hã, eye woxɔe ɖe nuɖuɖudzraƒe xɔŋkɔ aɖe. Nye si nye amevime aɖe ko la ƒe nu va lé dzi na Theodotos. Eva nɔa nye fesre gɔme zi geɖe nɔa Helatɔwo ƒe lɔlɔ̃hawo dzim. Míeva ɖe mía nɔewo le June 30, 1940, dzi. Dzidzɔɣeyiɣi aɖe ŋutɔe ɣeyiɣi mawo nye. Dzisasrã si le danye tɔ te mee míenɔ. Míedzi mía vi gbãtɔ, John, le ƒe 1941 me.\nBiblia Me Nyateƒewo Sɔsrɔ̃\nEva ɖo ɣeaɖeɣi la, Theodotos megava kpɔa ŋudzedze ɖe míaƒe sɔlemehaa ŋu o, eye wòbiaa nya geɖe ku ɖe Biblia ŋu. Yehowa Ðasefowo nɔ Biblia srɔ̃m kplii le nye manyamanya me. Gbe ɖeka esi menɔ aƒe me henɔ míaƒe vidzĩea gbɔ kpɔm la, nyɔnu aɖe ƒo ʋɔ nam hetsɔ agbalẽ ɖeɖe aɖe si dzi Biblia me gbedeasi aɖe le la nam. Le bubudede eŋu me la, metɔ hexlẽe. Emegbe etsɔ Biblia srɔ̃gbalẽ aɖewo nam. Ewɔ nuku nam ŋutɔ be agbalẽ mawo tututu kee Theodotos tsɔ va aƒe mee!\nMegblɔ nɛ be: “Agbalẽ siawo le mía si ɖe! Meɖe kuku ge ɖe eme.” Enumake mete nya geɖewo biabia Ðasefo sia, si ŋkɔe nye Eleni Nicolaou. Ezã Biblia tsɔ ɖo wo ŋu nam dzigbɔɖitɔe. Edo dzidzɔ nam ŋutɔ. Kasia, mete Biblia me gbedeasia gɔme sese. Esi míetso míaƒe dzeɖoɖoa me sẽe la, Eleni kpɔ srɔ̃nye dze sii le foto aɖe me. Egblɔ enumake be, “Menya aƒetɔ ma!” Woʋu go nu si Theodotos nɔ wɔwɔm le bebeme la azɔ. Nya sia wɔ nuku nam ŋutɔ. Theo nɔ Kristotɔwo ƒe kpekpewo dem, evɔ megblɔe nam hã o! Esi Theodotos gbɔ va aƒe me gbe ma gbe la, megblɔ nɛ be: “Afi si nèyi Kwasiɖa si va yi gbe la, mía kpli wò koe le yiyi ge Kwasiɖa sia gbe!”\nLe kpekpe gbãtɔ si mede me la, ame siwo ƒe xexlẽme ade ewo la ƒo ƒu nɔ Biblia gbalẽ si nye Mixa la me dzrom. Meɖo to se nu sia nu si me wodzro gbe ma gbe la nyuie! Tso ema dzi la, George kple Katerini Petraki va srɔ̃a Biblia kpli mí Fiɖa fiẽ ɖe sia ɖe. Fofonye kple nɔvinyewo dometɔ geɖe melɔ̃ be Ðasefoawo nava nɔ Biblia srɔ̃m kpli mí o, gake nɔvinyenyɔnu suetɔ ya metsi tsitre ɖe mía ŋu o, togbɔ be eya ŋutɔ meva zu Ðasefo o hã. Gake danye ya va xɔ nyateƒea. Le ƒe 1942 me la, mía kple Dada, kpakple Theodotos míexɔ nyɔnyrɔ le Alexandria tsɔ ɖo kpe míaƒe adzɔgbeɖeɖe na Yehowa dzi.\nTɔtɔ Va Míaƒe Agbe Me\nXexemeʋa II dze egɔme le ƒe 1939 me hedo gã ɖe edzi enumake. Va ɖo ƒe 1940 ƒeawo me la, Germanytɔwo ƒe Aʋafiagã Erwin Rommel kple eƒe asrafoha siwo kua aʋawɔʋuwo la va nɔ teƒe si te ɖe El Alamein ŋu, eye Britain srafo geɖewo hã va nɔ Alexandria. Míeƒo nuɖuɖu siwo magblẽ kaba o la nu ƒu na mía ɖokuiwo. Emegbe Theodotos ƒe dɔmemegãwo bia tso esi be wòaɖakpɔ nuɖuɖudzraƒe yeye aɖe si woɖo ɖe Port Taufiq, si te ɖe Suez ŋu la dzi, eya ta míeʋu yi afi ma. Ðasefo eve aɖewo siwo nye Helagbedolawo te mía didi le afi ma. Togbɔ be womenya míaƒe adrɛs o hã la, wonɔ gbeƒã ɖem tso aƒe me yi aƒe me va se ɖe esime woke ɖe mía ŋu.\nEsime míenɔ Port Taufiq la, míesrɔ̃ Biblia kple Stavros kple Giula Kypraios kpakple wo vi siwo ƒe ŋkɔwoe nye, Totos kple Georgia, eye wova zu mía xɔlɔ̃ veviwo. Biblia sɔsrɔ̃ vivia Stavros nu ale gbegbe be etroa gaƒoɖokui siwo katã le eƒe me la yia megbe gaƒoƒo ɖeka kple susu be keteke mamlɛtɔ si míaɖo ayi aƒe me la nadzo le mía gbɔ ale be míatsi anyi. Míeyia numedzodzroa dzi va se ɖe zãtiƒe ke.\nMíenɔ Port Taufiq hena ɣleti 18, eye emegbe míetrɔ yi Alexandria esime danye ƒe lãme gblẽ. Elé nuteƒewɔwɔ na Yehowa me ɖe asi va se ɖe esime wòku le ƒe 1947 me. Le ɣeyiɣi mawo me la, míegakpɔ ale si Yehowa to xɔlɔ̃ Kristotɔ siwo tsi le gbɔgbɔ me ƒe hadede tuameɖowo dzi de dzi ƒo na míi. Mɔnukpɔkpɔ hã su mía si míete ŋu wɔa amedzro na dutanyanyuigblɔla siwo ƒe meliwo va tɔna ɖe Alexandria sẽe ne wole mɔ zɔm ɖo ta afi siwo woɖo wo ɖo.\nDzidzɔ Kple Xaxawo\nMedzi mía vi ŋutsu evelia, si ŋkɔe nye James, le ƒe 1952 me. Abe dzilawo ene la, míekpɔe be ele vevie be míahe mía viawo le ame siwo akpɔ ŋusẽ nyuiwo ɖe wo dzi le gbɔgbɔ me la dome, eya ta míeɖe mɔ be woawɔ kpekpewo le mía ƒe me, eye míexɔa ɣeyiɣiawo katã ƒe subɔlawo wova dzea mía gbɔ zi geɖe. Esia wɔe be mía vi ŋutsu John va lɔ̃ Biblia me nyateƒea vevie, eye wòte mɔɖeɖedɔa wɔwɔ esime wòxɔ abe ƒe 16 ko ene. Le ɣeyiɣi mawo ke me la, edea zãsuku bene wòate ŋu awu eƒe sukudede nu.\nEsia megbe kpuie la, wokpɔe be dzidɔ sesẽ aɖe le Theodotos ŋu, eye woɖo aɖaŋu nɛ be wòadzudzɔ eƒe dɔa. Ƒe ene koe mía vi James xɔ ɣemaɣi. Nu kae míawɔ? Ðe Yehowa medo ŋugbe na mí be, “Megavɔ̃ o, elabena meli kpli wò” oa? (Yes. 41:10) Kpɔ ale si dzidzɔ míi esime wokpe mí le ƒe 1956 me be míaɖasubɔ abe mɔɖela veviwo ene le Ismailia, si te ɖe Suez Canal ŋu, la ɖa! Ʋunyaʋunyawɔwɔwo va nɔ Egypt le ƒe siwo kplɔe ɖo me, eye wòhiã vevie be woade dzi ƒo na mía nɔvi Kristotɔwo.\nEva hiã be míaʋu le Egypt le ƒe 1960 me, eye mɔzɔkplo ɖeka ko mía dometɔ ɖe sia ɖe te ŋu tsɔ. Míeɖanɔ srɔ̃nyewo de le Cyprus ƒukpoa dzi. Azɔ la, Theodotos ƒe dɔlélea va nyra ɖe edzi eye megate ŋu wɔa dɔ o. Gake Kristotɔ atsu kple asi dɔmenyotɔ aɖewo ɖe mɔ na mí be míaɖanɔ woƒe aƒe aɖe me. Nublanuitɔe la, srɔ̃nye va ku le ƒe eve megbe, eye nye ɖeɖe koe va nɔ mía vi sue James dzi kpɔm. John, si hã ʋu va Cyprus la, va ɖe srɔ̃ eye wònɔ nɛ be wòakpɔ ye ŋutɔ ƒe ƒomea dzi.\nBeléle Na Mí Le Ɣeyiɣi Sesẽwo Me\nEsia megbe la, Stavros kple Dora Kairis xɔ mí ɖe woƒe aƒe me. Medze klo da akpe na Yehowa be egakpɔ míaƒe nuhiahiãwo gbɔ na mí ake. (Ps. 145:16) Esime Stavros kple Dora va dzra woƒe aƒea hetu bubu si nye dziƒoxɔ si te anye Fiaɖuƒe Akpata la, wonyo dɔme na mí esi wotu xɔ sue eve na mía kple James ɖe afi ma.\nMlɔeba James va ɖe srɔ̃ eye woa kple srɔ̃a wosubɔ abe mɔɖelawo ene va se ɖe esime wodzi wo vi eneawo ƒe gbãtɔ. Le ƒe 1974 me, si nye ƒe eve le esi Nɔviŋutsu Knorr va srã mí kpɔ megbe la, dunyahehe me ʋunyaʋunyawɔwɔ va do mo ɖa le Cyprus. * Ame geɖe siwo dome Ðasefowo hã nɔ la si hegblẽ woƒe aƒewo ɖi eye wònɔ na wo be woagbugbɔ adze agbea gɔme. Vinye John hã nɔ wo dome. Woa kple srɔ̃a kpakple wo vi etɔ̃awo ʋu yi Canada. Gake míekpɔ dzidzɔ be le ɣeyiɣi mawo ke me la, Fiaɖuƒegbeƒãɖelawo dzi ɖe edzi le Cyprus.\nEsi dziɖuɖua va te gakpekpeɖeŋunanam la, meva nɔ gome kpɔm le subɔsubɔdɔa me geɖe wu. Gake ƒe ʋɛ aɖewo va yi la, lãmetutudɔ si nu mesẽ fũu o la ɖe fu nam eye meyi ɖanɔ vinye James kple eƒe ƒomea gbɔ. Emegbe esi nye dɔlélea nu va sẽ ɖe edzi la, wova sikam ɖe kɔdzi eye mlɔeba wova kplɔm yi ɖada ɖe ame tsitsi dɔnɔwo dzi kpɔƒe. Togbɔ be mesea veve atraɖii hã la, meɖia ɖase na dɔnɔdzikpɔlawo, dɔnɔwo, kple ame siwo va srãa dɔnɔwo kpɔ. Mezãa ɣeyiɣi geɖe hã tsɔ srɔ̃a Biblia le ɖokuinye si, eye le nye gbɔgbɔ me nɔviŋutsuwo ƒe kpekpeɖeŋu nana dɔmenyotɔe me la, mete ŋu dea Hamea Ƒe Agbalẽ Me Nusrɔ̃ƒe aɖe si tsɔ mía gbɔ.\nAkɔfafakpɔkpɔ Le Nye Tsitsi Me\nDzidzɔnyawo sese tso ame siwo ŋu mɔnukpɔkpɔ su mía kple Theodotos si míekpe ɖo la gbɔ faa akɔ nam ŋutɔ. Wo viwo kple tɔgbuiyɔviwo dometɔ geɖewo le ɣeyiɣiawo katã ƒe subɔsubɔdɔa wɔm—ɖewo le Australia, ɖewo le Canada, ɖewo le England, ɖewo le Greece, eye ɖewo hã le Switzerland. Fifia la, vinye John kple srɔ̃a kpakple wo viŋutsua le Canada. Wo vinyɔnu tsitsitɔ kple srɔ̃a nye mɔɖelawo. Wokpe wo vinyɔnu ɖevitɔ Linda kple srɔ̃a Joshua Snape wode Gilead Sukua ƒe klass 124 lia.\nVinye James kple srɔ̃a le Germany fifia. Wo viŋutsu eve le subɔsubɔm le Betel—ɖeka le Athens, Greece, evelia le Selters, Germany. Wo viŋutsu ɖevitɔ, wo vinyɔnuvia kple srɔ̃a le mɔɖeɖedɔa wɔm le Germany.\nNya nyui kawo gbegbee nye esi li míava bɔ na danye kple srɔ̃nye lɔlɔ̃a Theodotos, ne wova fɔ wo le tsitretsitsia me! Dzi adzɔ wo ale gbegbe ɖe domenyinu nyui si wogblẽ ɖi na woƒe ƒomea la ta. *\n^ mm. 21 Kpɔ October 22, 1974 ƒe Nyɔ! Yevugbe me tɔ, axa 12-15.\n^ mm. 26 Nɔvinyɔnu Petrides ku le eƒe ƒe 93 xɔxɔ me esime wonɔ asi trɔm le nyati sia ŋu hena tata.\nLe ɣeyiɣi mawo me la, míegakpɔ ale si Yehowa to xɔlɔ̃ Kristotɔ siwo tsi le gbɔgbɔ me ƒe hadede tuameɖowo dzi de dzi ƒo na míi\nMEDITERRANEA ƑU LA\nVinye John kple srɔ̃a\nVinye James kple srɔ̃a\nMía kple Theodotos, le ƒe 1938 me\nTso Aƒe Me Yi Aƒe Me Subɔsubɔdɔa—Nu Ka Tae Wòhiã Vevie Fifia?\nAkɔkpekpe Kple Kuxi Siwo Le Tso Aƒe Me Yi Aƒe Me Subɔsubɔdɔa Me\n‘Mawue Nana Wòtsina’!\nMènya Kae Le Wɔwɔ Ge O!\nNya Vevi Siwo Tso Lɛta Siwo Woŋlɔ Na Korintotɔwo Me\nDa Sɔ Le Nu Siwo Nèdina Tso Ðokuiwò Si Me, Be Nàkpɔ Dzidzɔ\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2008\nGBETAKPƆXƆ—TATA SI MÍESRƆ̃NA July 2008


GBE BUBU Afrikaans Albanian Amharic Arabic Armenian Aymara Bicol Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Ngabere Norwegian Nzema Oromo Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Yoruba Zulu\n“Yehowa na bena, wokaka tso afi ma ɖe anyigba blibo la katã dzi, eye wodzudzɔ du la tsotso. Eya ta woyɔnɛ bena Babel, le esi Yehowa tɔtɔ amegbetɔwo katã ƒe gbe le afi ma . . . ta.”—1 Mose 11:8, 9.\nÐE Biblia me ŋutinya ma dzɔ vavã? Ðe amewo de asi gbe vovovowo dodo me zi ɖeka abe ale si Biblia gblɔe enea? Ame aɖewo ƒoa nu tsia tre ɖe nya si Biblia gblɔ tso ale si gbegbɔgblɔ vovovoawo wɔ dze egɔme hekaka la ŋu. Agbalẽŋlɔla aɖe gblɔ be: “Babel-mɔa ŋuti nyakpakpaa nye glitoto manyatalenuwo dometɔ ɖeka.” Yudatɔ aɖe si nye rabi gɔ̃ hã gblɔ be “numanyamanya tae wokpa ŋutinya ma be woatsɔ aɖe ale si dukɔwo wɔ va dzɔe la me.”\nNu ka tae amewo melɔ̃na ɖe Babel ƒe ŋutinya sia dzi o? Kpuie ko la, esi ŋutinya sia mewɔ ɖeka kple nu si agbalẽnyalawo fiana tso gbewo ƒe dzɔtsoƒe ŋu o tae. Le kpɔɖeŋu me, agbalẽnyala aɖewo gblɔna be gbe vovovoawo medzɔ zi ɖeka o, ke boŋ gbegbɔgblɔ ɖeka mee wodzɔ tso vivivi. Ame bubuwo xɔe se be gbe vovovo siwo nɔ anyi le gɔmedzedzea me, siwo nye gbetete dzro ko, la mee gbe deŋgɔ siwo li fifia la do tso vivivi. Nufiafia siawo kple bubu siwo tsi tsitre ɖe wo nɔewo ŋu la wɔe be ame geɖewo ƒe susu va wɔ ɖeka kple nya aɖe si Nufialagã W. T. Fitch gblɔ le eƒe agbalẽ me. Egblɔ be: “Míekpɔ numeɖeɖe si ŋu kakaɖedzi blibo le na nya sia haɖe o.”—The Evolution of Language.\nNu ka ŋue blemaduwo nɔƒe kulawo kple numekulawo ke ɖo le gbegbɔgblɔwo dzɔtsoƒe ŋu? Ðe nu siwo ŋu woke ɖo la ɖo kpe nufiafia vovovoawo dzia? Alo ɖe wowɔ ɖeka kple Babel ƒe ŋutinya si le Biblia mea? Gbã la, na míagadzro Biblia me ŋutinya sia me nyuie kpɔ.\nAFI KAE WÒDZƆ LE EYE ƔEKAƔIE?\nBiblia gblɔ be “Sinear-nyigba,” si wova yɔ emegbe be Babilonia lae wotɔtɔ gbe na amegbetɔwo le eye wokaka ɖe anyigba dzi. (1 Mose 11:2) Ɣekaɣie nu sia dzɔ? Biblia gblɔ be “amegbetɔwo ma” le Peleg ŋɔli. Wodzi Peleg abe ƒe 250 ene do ŋgɔ na Abraham. Eya ta edze ƒãa be ƒe 4,200 aɖewoe nye esi va yi ye Babel ƒe ŋutinyaa dzɔ.—1 Mose 10:25; 11:18-26.\nAgbalẽnyala aɖewo gblɔna be gbe siwo míedona egbea la dzɔ tso gbegbɔgblɔ ɖeka si nye gbe gbãtɔ si amegbetɔwo dona la me. Eye woƒe susue nye be eyae amewo dona ƒe 100,000 kloe ye nye esi va yi. * Bubuwo hã gblɔna be gbe vovovo siwo amewo dona ƒe 6,000 aɖewoe nye esi va yi la mee gbe siwo míedona egbea la dzɔ tso. Gake aleke gbegbɔgblɔŋutinunyalawo wɔna be yewoanya nu tso gbe siwo megali o la ŋu? Magazine si woyɔna be Economist la gblɔ be: “Esesẽ be woakpɔ ta na nya sia. Blemanu siwo ana woanya ale si nuwo nɔ le blemae la mele gbegbɔgblɔŋutinunyalawo si abe ale si wòle le nugbagbeŋutinunyalawo gome ene o.” Magazinea gblɔ kpee be ame aɖe si xɔe se be ɖe gbegbɔgblɔwo va dzɔ vivivi la nɔa te ɖe “susuŋudɔwɔwɔ kple nuwo dodo kpɔ siwo wowɔna to akɔntabubu dzi” la dzi ƒoa nya ta.\nKe hã “gbegbɔgblɔ ŋuti blemanu” aɖewo li. Nu kawoe nye blemanu siawo, eye nu kae woɖe fia tso amegbetɔwo ƒe gbegbɔgblɔwo dzɔtsoƒe ŋu? Numekugbalẽ aɖe gblɔ be: “Womagate ŋu ake ɖe gbegbɔgblɔ ŋuti blemanu alo nuŋlɔɖi aɖeke ŋu si nɔ anyi do ŋgɔ na ƒe 4,000 alo 5,000 o.” (The New Encyclopædia Britannica) Afi kae blemaduwo nɔƒe kulawo ke ɖe “gbegbɔgblɔ ŋuti blemanu,” alo “gbegbɔgblɔ ƒe nuŋlɔɖi” siawo ŋu le? Woke ɖe wo ŋu le anyiehe Mesopotamia, afi si blemadu Sinear * nɔ. Esia fia be kpeɖodzinu siwo li la wɔ ɖeka kple nya siwo Biblia gblɔ.\nGBEAWO TO VOVO, ALE SI WOBUA NU ŊUI HÃ TO VOVO\nBiblia ƒe nuŋlɔɖia gblɔ be, Mawu “[tɔtɔ] woƒe gbe [le Babel], bena ame aɖeke nagase nɔvia ƒe gbe o!” (1 Mose 11:7) Esia wɔe be Babel-mɔa tulawo ‘dzudzɔ du la tsotso’ eye wokaka “ɖe anyigba blibo la katã dzi.” (1 Mose 11:8, 9) Eya ta Biblia megblɔ be gbegbɔgblɔ ɖeka aɖe mee gbe siwo katã míedona egbea la dzɔ tso o. Ke boŋ ɖe wòna míenya be amewo dze gbegbɔgblɔ yeye deŋgɔ geɖewo dodo gɔme zi ɖeka; woate ŋu aɖe amegbetɔwo ƒe seselelãme kple nuŋububu ɖe sia ɖe agblɔ le gbe mawo dometɔ ɖe sia ɖe me, eye wo dometɔ ɖe sia ɖe to vovo tso nɔvia gbɔ.\nAnyikpe si dzi kunifɔm nuŋɔŋlɔ le, tso Mesopotamia, ƒe akpe etɔ̃lia Do Ŋgɔ Na Mía Ŋɔli me\nKe gbegbɔgblɔ ƒe hatsotso siwo le xexea me egbea ya ɖe? Gbe ɖeka tɔgbiwoe wonye loo alo woto vovo? Lera Boroditsky, si nye susuŋutinunyala la, ŋlɔ bena: “Esi gbegbɔgblɔŋutinunyalawo ku gbegbɔgblɔ siwo le xexea me la me tsitotsito la, (woade 7,000, ke woƒe akpa sue aɖe ko mee wodzro), wokpɔ vovototo gbogbo manyaxlẽ siwo womenɔ mɔ kpɔm na o.” Ɛ̃, togbɔ gbe kple gbetagbe siwo Eʋeawo dona, abe Aŋlɔ, Mina kple Ʋedome ene, la le gbegbɔgblɔ ƒe hatsotso ɖeka me eye woɖi wo nɔewo hã la, woto vovo tso gbe siwo le hatsotso bubu me, abe Eŋlisigbe alo Fransegbe ene, la gbɔ sãsãsã.\nGbegbɔgblɔwo kpɔa ŋusẽ ɖe amewo ƒe nuŋububu kple ale si woɖɔa nu siwo ƒo xlã woe la dzi, abe amadede, agbɔsɔsɔme, teƒe kple taɖoƒe ene. Le kpɔɖeŋu me, le gbe aɖe me la, ame ate ŋu agblɔ be, “Tredzɔ le wò nuɖusi ŋu.” Gake le gbe bubu aɖe me la, woagblɔ be, “Tredzɔ le wò anyieheɣetoɖoƒesi ŋu.” Vovototo siawo atɔtɔ ame vavã. Esia ta mewɔ nuku o be Babel-mɔa tulawo kpɔe be yewomagate ŋu ayi dɔa dzi o.\nGBETETE YE LOO ALO GBEGBƆGBLƆ DEŊGƆ YE?\nAleke gbe si amegbetɔwo dona le gɔmedzedzea me la nɔ? Biblia ka nya ta be ame gbãtɔ, Adam, te ŋu to nyagbe yeyewo vɛ esime wòna ŋkɔ lãwo kple dziƒoxe dzodzoewo katã. (1 Mose 2:20) Adam gblɔ hakpanya tsɔ ɖe ale si wòse le eɖokui me ɖe srɔ̃a ŋui la gblɔ, eye nyɔnua hã te ŋu ɖe Mawu ƒe sededea kple nu si adzɔ ne womeɖo toe o la me. (1 Mose 2:23; 3:1-3) Eya ta amegbetɔwo tea ŋu ɖoa dze kple wo nɔewo nyuie eye wotoa nya yeyewo vɛ le gbe gbãtɔa me.\nEsi wotɔtɔ gbe na amegbetɔwo le Babel la, esia xe mɔ na wo be womete ŋu wɔ woƒe nunya kple ŋusẽ ŋu dɔ le ɖekawɔwɔ me o. Ke hã gbe yeyeawo nye gbegbɔgblɔ deŋgɔwo abe gbãtɔa ke ene. Ƒe alafa ʋɛ aɖewo megbe la, amegbetɔwo tso dugãwo, woɖo aʋakɔ sesẽwo anyi, eye wote ŋu tsa asi kple dukɔ bubuwo. (1 Mose 13:12; 14:1-11; 37:25) Ðe woate ŋu awɔ ŋgɔyiyi mawo ne ɖe womezãa nyagbe kple gbeŋutise deŋgɔwo le nuƒoƒo me oa? Le Biblia ƒe nya nu la, amegbetɔwo ƒe gbe gbãtɔa kple gbe siwo wote dodo le Babel la menye nya aɖewo gbɔgblɔ ɖe ve me alo gbetete dzro ko o, ke boŋ gbegbɔgblɔ deŋgɔwoe wonye.\nNumekuku siwo wowɔ egbea la ɖo kpe edzi be nya sia le eme. Gbe ŋuti numekugbalẽ aɖe gblɔ be: “Dukɔ ɖe sia ɖe si ŋu wowɔ numekuku le, ne wobu wo be ‘womeʋu ŋku o’ le woƒe dekɔnu ta hã la, wokpɔe be woƒe gbegbɔgblɔwo ya nye gbe deŋgɔ siwo ƒe ŋgɔdede de sɔsɔ ge kple dukɔ siwo woyɔna be dukɔ ‘deŋgɔwo’ la tɔ.” (The Cambridge Encyclopedia of Language) Nenema kee Nufialagã Steven Pinker si fiaa nu le Harvard College la gblɔ ɖe eƒe agbalẽ aɖe me be: “Gbe Madeŋgɔ aɖeke meli o.”—The Language Instinct.\nGBE SI AMEGBETƆWO ADO LE ETSƆME\nEsi míedzro ƒe si gbegbɔgblɔ ŋuti “blemanu” siwo li la xɔ kpakple afi si woke ɖe wo ŋu le, vovototo gã siwo le gbegbɔgblɔ ƒe hatsotsowo dome kple ale si blemagbewo de ŋgɔe me vɔ la, aleke míaƒo nya ta wòasɔe? Ame geɖe ƒo nya ta be nya si Biblia gblɔ tso nu si dzɔ le Babel ŋu lae nye numeɖeɖe si ŋu kakaɖedzi le.\nBiblia gblɔ na mí be Yehowa Mawu tɔtɔ gbe na amegbetɔwo le Babel, elabena wodze aglã ɖe eŋu. (1 Mose 11:4-7) Ke hã edo ŋugbe be yeana “dukɔwo nado gbegbɔgblɔ dzadzɛ aɖe, eye wo katã woayɔ Yehowa ƒe ŋkɔ, ne woawɔ ɖeka asubɔe.” (Zefaniya 3:9, NW) “Gbegbɔgblɔ dzadzɛ” sia, si nye nyateƒe si tso Mawu ƒe Nyaa me la, na amewo le ɖeka wɔm le xexea me godoo. Edze abe esɔ be míakpɔ mɔ be le etsɔme la, Mawu ana amegbetɔwo nado gbe ɖeka si awɔe be woagawɔ ɖeka nyuie wu ene, eye wòato esia me aɖe tɔtɔ si va le Babel la ɖa.\n^ mm. 8 Zi geɖe la, gbegbɔgblɔŋutinunyalawo tua woƒe nufiafiawo ɖe nukpɔsusu si nye be kese ƒomevi aɖewo mee amegbetɔwo dzɔ tso la dzi. Ne èdi nya siawo ŋuti numeɖeɖe bubuwo la, kpɔ January 1, 2008, ƒe Gbetakpɔxɔ, axa 14 lia. Yehowa Ðasefowoe tae.\n^ mm. 9 Blemaduwo nɔƒe kulawo ke ɖe gbedoxɔ siwo nye mɔ kɔkɔ siwo le dzogoe etɔ̃ me eye wo tame le tsutsɔẽ, siwo wotu ɖe atrakpui ƒe nɔnɔme me la ŋu le Sinear ƒe nutoa me. Biblia gblɔ be anyikpewoe Babel-mɔa tulawo zã, ke menye kpe fufuwoe o, eye wozã aŋɔ ɖe akaloba teƒe. (1 Mose 11:3, 4) Numekugbalẽ aɖe gblɔ be le Mesopotamia la, kpe ŋutɔŋutɔ “mebɔ o alo menɔ anyi kura o,” gake aŋɔ ya bɔ ɖe afi ma ŋutɔ.—The New Encyclopædia Britannica.\nXOTUTU SIWO ÐI BIBLIA ƑE ŊUTINYAA\nMyanmartɔ siwo le tonuto aɖe me la tua xo be: “Gbe aɖe gbe ʋĩi ke la, amewo katã nɔ kɔƒe gã ɖeka me eye wodoa gbe ɖeka.” Esime wonɔ mɔ kɔkɔ aɖe tum la, xɔtulawo “ƒe nuwɔna, woƒe kɔnuwo kple woƒe nuƒoƒo va nɔ tɔtrɔm vivivi, si wɔe be wova kaka ɖe anyigba katã dzi [mlɔeba].” Afrikatɔwo, Ɣedzeƒe Asia tɔwo, Mexicotɔwo kple dukɔ bubu me tɔwo hã tua xo siawo ƒomevi.\nNe ɖe Mose si nye Hebritɔ si ŋlɔ Mose Ƒe Agbalẽ Gbãtɔ lae kpa Babel ƒe ŋutinyaa la, ɖe ŋutinya sia ate ŋu akaka ɖe dukɔ kple gbe bubu dola siwo le adzɔge ʋĩi tso wo nɔewo gbɔ la domea? Asesẽ ŋutɔ. Eya ta xotutu siawo siwo amewo gblɔna le mɔ vovovowo nu la ɖo kpe edzi be Babel ƒe ŋutinya si le Biblia me la nye nyateƒe.


Nu Siwo Nana Ƒomewo Kpɔa Dzidzedze—Dzeɖoɖo\nDzeɖoɖo le abe tɔdzisasrã si le wò kple viwòwo dome ene\nDzeɖoɖo si tso dzi me ye nye esi me dzilawo kple wo viwo siaa ɖea woƒe susuwo kple seselelãmewo gblɔna le.\nAte ŋu ava sesẽ be woaɖo dze kple sɔhɛwo. Agbalẽ aɖe (Breaking the Code) gblɔ be, Tsãa, “ɖeko wòle abe ɖe nèle fefewɔlawo gbɔ le fefewɔƒe aɖe eye àte ŋu akpɔ nu sia nu si wɔm viwòa le le afi si fefewɔlawo ɖeɖe le la ene. Gake fifia, eva le ko abe ɖe nèva nɔ anyi ɖe nukpɔlawo dome eye màgate ŋu akpɔ viwòa le afi si fefewɔlawo ɖeɖe le o ene.” Ne edze abe viwòa medi be miaɖo dze o ene hã la, ɣeyiɣi sia mee wòhiã be mianɔ dze ɖom wu!\nÐo dze kple viwòa ɣesiaɣi si wòdi. Wɔ esia ne eva hiã be nànɔ zã dzi aɖo dze kplii gɔ̃ hã.\n“Ðewohĩ ava susu me na wò be nàgblɔ be, ‘Fifia hafi nèdi be yeaɖo dzea? Menɔ gbɔwò ŋkeke bliboae!’ Gake ɖe wòle be míahe nya ne mía viwo di be yewoagblɔ yewoƒe dzimenyawo na mía? Ðe menye esia dim dzila ɖe sia ɖe le oa?”—Lisa.\n“Togbɔ be medina be mamlɔ anyi kaba hã la, zi geɖe la, zãtiƒe koŋue meɖoa dze kple vinye sɔhɛwo wu.”—Herbert.\nMègana naneke nahe wò susu o. Vifofo aɖe gblɔ be: “Mede dzesii be zi geɖe nye susu nɔa nu bubuwo ŋu ne vinyewo le nu ƒom nam. Gake wonyana be nye susu mele yewo ŋu o!”\nNe wò nɔnɔmea sɔ kple esia la, ekema tsi television kple elektrɔnikmɔ̃ bubuwo. Na wò susu nanɔ nya si gblɔm viwòa le ŋu, eye nu si ŋu wòtsi dzi ɖo nanɔ vevie na wò wu nu sia nu, ne nya si gblɔm wòle dze ɖevinya hã.\n“Ele be míana mía viwo nase le wo ɖokui me be, nu si ŋu wotsi dzi ɖo la le vevie na mí. Ne wokpɔe be míetsɔ ɖeke le eme na yewo o la, womagagblɔ woƒe nyawo na mí o eye woatrɔ ɖe ame bubuwo ŋu.”—Maranda.\n“Ne viwòa ƒe nyawo mesɔ o gɔ̃ hã, mègado dziku o.”—Anthony.\nBIBLIA ƑE MƆFIAME: “Milé ŋku ɖe ale si mieɖoa toe ŋu nyuie.”—Luka 8:18.”\nMiɖo dze le vo me. Ɣeaɖewoɣia, ɖeviwo ɖoa dze kple wo dzilawo bɔbɔe wu ne womeɖoe be yewoaɖo dze ŋutɔŋutɔ o.\n“Míeɖoa dze kpli wo ne míele ʋu me. Ne míeɖo dze le vo me la enɔa bɔbɔe wu be míaɖoe koŋ be míaɖo dze.”—Nicole.\nNuɖuɣiwo hã nyo na dzeɖoɖo le vo me.\n“Le míaƒe fiẽ nuɖuɣiwo la, ame sia ame gblɔa nu nyui kple nu manyomanyo siwo dzɔ ɖe edzi le ŋkekea me. Esia nana míewɔa ɖeka eye mehiã be kuxia nanye agba na ame ma ɖeka o.”—Robin.\nBIBLIA ƑE MƆFIAME: “Ame sia ame naɖe abla le nusese me, [eye wòanɔ] blewu le nuƒoƒo me.”—Yakobo 1:19.


Luka 24 - Holy Bible [Ewe Bible 1913] - (Luk 24)\nEye le kwasiɖa ƒe ŋkeke gbãtɔ ƒe ŋdikanya la wova yɔdo la gbɔ, eye wotsɔ atike ʋeʋẽe, si wodzra ɖo la, de asi, eye amea ɖewo hã kpe ɖe wo ŋu heva.\nKe wokpɔ be, wòmũ kpe la ɖa le yɔdo la nu.\nEye esi woyi de eme la, womekpɔ Aƒetɔ Yesu ƒe kuku la o.\nEye wòva ve me, esi wotsi dzodzodzoe le esia ŋuti la, kpɔ ɖa, ŋutsu eve le tsitre de wo gbɔ le awu ʋlaya dadzowo me;\nke esi wovɔ̃, eye wode mo to la, wogblɔ na wo bena: Nukaŋuti miele ame gbagbe dim le ame kukuwo dome mahã?\nMele afisia o, ke boŋ etsi tre; mido ŋku edzi, alesi wògblɔ na mi, esime wogale Galilea la bena:\nEle be, woade Amegbetɔvi la asi na nuvɔ̃wɔlawo, eye woaklãe de ati ŋuti, eye ŋkeke etɔ̃agbe la wòatsi tre!\nEye wodo ŋku eƒe nyawo dzi,\neye esi wogbugbɔ tso yɔdo la gbɔ la, woka nusiawo katã ta na ame wuidekɛawo kple ame mamleawo katã.\nKe amesiwo gblɔ nusiawo na apostoloawo la, woawoe nye Maria, Magdalatɔ, kple Yohana kple Maria, Yakobo dada, kple nyɔnu mamle, siwo kpe de wo ŋuti.\nEye nya siawo dze le woƒe ŋku me abe bometsinya ene, eye womexɔ wo dzi se o.\nKe Petro tsi tre, eye wòƒu du yi yɔdo la gbɔ, eye esi wòdo kɔ de eme la, ekpɔ aklala ɖeɖeko, eye wòdzo yi aƒe, eye eƒe mo wo yaa le nusi va dzo la ŋuti.\nEye kpɔ ɖa, le ŋkeke ma dzi la wo dome ame eve yina de kɔƒea de, si ŋkɔ nye Emaus la me, eya kple Yerusalem dome anɔ stadio blaade.\nEye wole dze ɖom kple wo nɔewo le nusiawo katã, siwo va dzɔ la ŋuti.\nEye wòva ve me bena, esi wole dze ɖom, eye wole wo nɔewo biam la, Yesu ŋutɔ va tu wo hele azɔli zɔm kpli wo.\nGake woƒe ŋkuwo dzi tsyɔ, bena womedze sii o.\nEye wògblɔ na wo bena: Nya ka ƒomeviwo nye esi ŋuti miele dze ɖom le le mia nɔewo dome le miaƒe azɔlizɔzɔ me, eye miele nublanuinu wɔm ale?\nEye wo dometɔ ɖeka, si ŋkɔ nye Kleopa la, do ŋu gblɔ ne bena: Alo wò ɖeka koe dze Yerusalem, eye mènya nusiwo va dzɔ le eme le ŋkeke siawo me o mahã?\nEgblɔ na wo bena: Ka wòe? Eye woɖo ŋu nɛ bena: Yesu, Nazaretetɔ la, ŋutinyae, amesi nye nyagblɔɖila ŋusẽtɔ le nuwɔwɔ kple nyagbɔgblɔ me le Mawu kple dukɔ la ƒe ŋku me;\nalesi miaƒe nunɔlagãwo kple dumegãwo ɖee asi, be woatso kufia nɛ, eye woaklãe ɖe ati ŋuti.\nKe miawo la miekpɔ mɔ bena, eyae nye amesi le Israel ɖe ge. Kpe ɖe esiawo katã ŋuti la egbee nye ŋkeke etɔ̃lia, tso esime nusiawo va ve me.\nGawu la mia dome nyɔnua ɖewo hã, siwo de yɔdo la gbɔ ŋdikanya la, do voɖi na mí;\neye esi womekpɔ eƒe kukua o la, wova gblɔ bena, yewokpɔ mawudɔlawo, amesiwo gblɔ bena: Ele agbe!\nEye mía dometɔa ɖewo yi yɔdo la gbɔ, eye wokpɔe, abe alesi nyɔnuawo gblɔ ene; ke eya ŋutɔ la womekpɔe o.\nEye wògblɔ na wo bena: O, ame masenugɔmewo kple amesiwo ƒe dzi le blewu be, woaxɔ nusiwo katã nyagblɔɖilawo gblo ɖi la, dzi ase.\nAlo mele na Kristo be, wòakpe nusiawo ƒe fu, eye wòayi ɖe eƒe ŋutikɔkɔe la me o mahã?\nEye esi wòdze egɔme tso Mose kple nyagblɔɖilawo katã dzi la, ede nusiwo le ŋɔŋlɔawo katã me le eŋuti la, ƒe gome fia wo.\nEye esi wogogo kɔƒe, si me yina wole la, ewɔ abe ɖe wòle eme tsom ene.\nEye wozi edzi gblɔ bena: Na anyi kpli mí, elabena zã le dodom, eye ŋkeke la yi vɔ. Eye wòyi de eme, be yeanɔ anyi kpli wo.\nEye wòva ve me bena, esi eya kple wo le nuɖuƒe la, etsɔ abolo la, eye esi wòyra ɖe edzi, eye wòŋe eme la, etsɔe na wo.\nTete woƒe ŋkuwo ʋu, eye wodze sii, eye wobu vi le wo gbɔ.\nEye wogblɔ na wo nɔewo bena: Alo míaƒe dzi melé dzo le mia me, esi wòle nu ƒom na mi le mɔa dzi, eye wòle ŋɔŋlɔawo me ɖem na mí la o mahã?\nEye wotsi tre le gaƒoƒo ma ke dzi, eye wogbugbɔ yi Yerusalem, eye wokpɔ ame wuiɖekɛawo kple amesiwo kpe ɖe wo ŋuti la, ƒo ƒu ɖi,\neye wogblɔ bena: Aƒetɔ la tsi tre vavã, eye wòɖe eɖokui fia Simon.\nEye woawo la woxlẽ nusiwo va dzo le mɔa dzi kple alesi wodze sii le aboloŋeŋe la me la, fia wo.\nKe esi wole nu ƒom le nusiawo ŋuti la, eya ŋutɔ tsi tre ɖe wo titina, eye wògblɔ na wo bena: Ŋutifafa nanɔ anyi kpli mi!\nEye woɖi vo, eye wovɔ̃ ŋutɔ, eye wosusu bena, yewokpɔ gbɔgbɔa ɖe.\nEye esi wògblɔ esia la, etso eƒe asiwo kple eƒe afɔwo hefiã wo.\nKe esi womexɔe se o le dzi, si dzo wo kple nuku, si wòwɔ na wo ŋuti la, egblɔ na wo bena: Nuɖuɖua ɖe le mia si le afisia mahã?\nEye wotso kalãmi kakɛa ɖe nɛ.\nEye wòtsɔe heɖu le woƒe ŋku me.\nEye wògblɔ na wo bena: Esiawo nye nye nya, siwo megblɔ na mi, esi megali kpli mi la bena: Ele be, woawu nusiwo katã woŋlɔ ɖe Mose ƒe se la kple nyagblɔɖilawo kpakple Psalmowo me le ŋutinye la nu.\nTete woʋu woƒe tame, bena wòase ŋɔŋlɔawo gome;\neye wògblɔ na wo bena: Nenema woŋlɔ ɖi bena: Kristo lakpe fu, eye wòatsi tre tso ame kukuwo dome le ŋkeke etɔ̃agbe;\neye bena, woaɖe gbe ƒã dzimetɔtrɔ hena nuvɔ̃wo ƒe keke le eƒe ŋkɔa dzi na dukɔwo katã la, adze gɔme atso Yerusalem.\nMiawoe nye nusiawo ƒe ɖaseɖilawo.\nEye nye la mado Fofonye ƒe ŋugbedodo la ɖe mia dzi; ke miawo la minɔ Yerusalem-du la me, vaseɖe esime woatso ŋusẽ atso dziƒo ado na mi.\nEye wòkplɔ wo do go vaseɖe Betania, eye wòkɔ eƒe asiwo dzi heyra wo.\nEye wòva ve me, esime wòle wo yram la, wotee ɖa le wo gbɔ, eye wokɔe yi dziƒo.\nEye esi wodze klo de ta agu nɛ la, wogbugbɔ yi Yerusalem kple dzidzɔ gã;\neye wonɔa mawuxɔ la me ɖaa henɔa Mawu kafum.


Ke Atamkaka Be Yemadɔ Kple Ame Aɖeke O Negbe Ðe Yeɖe Srɔ̃ Hafi Ya Ðe? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Tokunɔgbe Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Gun Haitian Creole Hausa Hebrew Hiligaynon Hindi Hindi (Roman) Hungarian Igbo Iloko Indonesian Italian Japanese Kazakh Kazakh (Arabic) Kikaonde Kinyarwanda Kirghiz Kirundi Kisonge Kongo Korean Lingala Lithuanian Malagasy Malay Malayalam Myanmar Norwegian Nzema Oromo Papiamento (Curaçao) Polish Portuguese Portuguese (Portugal) Romanian Russian Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tiv Turkish Tzotzil Ukrainian Umbundu Uzbek Uzbek (Roman) Vietnamese Xhosa Yoruba Zulu\nNu kae atamkaka sia lɔ ɖe eme?\nÐe atamkaka sia le eƒe taɖodzinu gbɔ ɖoma?\nMɔnu si nyo wu\nElɔ ŋugbedodo si woŋlɔ ɖe agbalẽ me alo esi wogblɔ kple nu be woaƒo asa na gbɔdɔdɔ va se ɖe esime woaɖe srɔ̃ hafi la ɖe eme.\nNuwɔna sia va xɔ ŋkɔ ŋutɔ le ƒe 1990-awo me esime Anyiehe Baptist-ha si le Amerika de ɖoɖo si nye “Lɔlɔ̃ Vavã Lalana” to me. Le ɖoɖo sia nu la, wowɔa Biblia me nyawo kple hatiwo ƒe ŋusẽkpɔɖeamedzi nyuiwo ŋu dɔ tsɔ dea dzi ƒo na sɔhɛwo be woaƒo asa na gomekpɔkpɔ le gbɔdɔdɔ me do ŋgɔ na srɔ̃ɖeɖe.\nWodze ɖoɖo sia tɔgbi bubu aɖe hã gɔme le esia emegbe. Le ɖoɖo yeye sia nu la, wona klosalosigɛ vavala siwo ka atam la be woatsɔ aɖo kpe edzi (ahatsɔ nɔ ŋku ɖom edzi) be yewomadɔ kple ame aɖeke o va se ɖe esime yewoɖe srɔ̃ hafi.\nŊuɖoɖoa anɔ te ɖe ame si nèbia dzi.\nLe numekula siwo ŋkɔe nye Christine C. Kim kple Robert Rector ƒe nya nu la, “numekuku geɖewo ɖee fia be atamkaka be yemadɔ kple ame aɖeke o va se ɖe esime yeɖe srɔ̃ hafi na be sɔhɛ geɖewo he gbɔdɔdɔ ɖe megbe eye wòɖe sɔhɛwo ƒe gbɔdɔdɔ dzi kpɔtɔ.”\nLe Guttmacher Numekuhabɔbɔ ƒe nyatakaka aɖe si wòɖe ɖe go nu la, “sɔhɛ siwo ‘ka atam sia’ hã kpɔa gome le gbɔdɔdɔ me ko abe ame siwo meka atam la o ene.”\nNu ka tae nyatakakawo meto mɔ ɖeka o?\nNumekula aɖewo tsɔ atamkalawo sɔ kple ame siwo meka atam la o, eye hatsotso eve siawo ƒe susu ku ɖe gbɔdɔdɔ ŋu to vovo.\nNumekula bubuwo hã tsɔ atamkalawo sɔ kple ame siwo meka atam la o, gake le ame siawo gome la, hatsotso eveawo ƒe susu le gbɔdɔdɔ ŋu wɔ ɖeka.\nNu kae numekuku mamlɛtɔ sia ɖe ɖe go? Ðɔkita Janet Rosenbaum, si nye sɔhɛwo ƒe lãmesẽnyawo ŋuti nunyala gblɔ be, le ƒe atɔ̃ megbe la, “vovototo aɖeke megava le atamkalawo kple ame siwo meka atam la o dome le gbɔdɔnyawo me o.”\nSusu nyui aɖe ŋutɔe le ame siwo de ɖoɖo sia to me si. Gake kuxiae nye be womefia nɔnɔme nyui siwo akpe ɖe atamkalaawo ŋu be woawɔ ɖe woƒe atamkakaa dzi la wo o. Ðɔkita Rosenbaum gblɔ tso ame geɖe siwo kaa atam be yewomadɔ kple ame aɖeke o va se ɖe esime yewoɖe srɔ̃ la ŋuti be womeɖoe “le dzi me be yewoawɔ ɖe atamkaka la dzi o. Ele be amea ŋutɔ naɖoe le dzi me be yemadɔ kple ame aɖeke o hafi wòate ŋu aƒo asa na gbɔdɔdɔ, ke menye le ɖoɖo aɖe si wode to me ta o.”\nBiblia de dzi ƒo na amewo be woaɖoe kplikpaa alea, menye be woaka atam le agbalẽ dzi alo agblɔe kple nu o, ke boŋ ekpena ɖe amewo ŋu wonaa “hehe woƒe nugɔmeseseŋutetewo to wo zazã me, be woate ŋu ade vovo nyui kple vɔ̃ dome.” (Hebritɔwo 5:14) Le nyateƒe me la, menye asaƒoƒo na dɔléle kple fufɔfɔ ƒe nya ko asaƒoƒo na gbɔdɔdɔ do ŋgɔ na srɔ̃ɖeɖe nye o, ke boŋ enye bubudede Mawu, ame si ɖo srɔ̃ɖeɖea anyi la hã ŋu.—Mateo 5:19; 19:4-6. Mɔfiame siwo le Biblia me la ɖea vi na mí. (Yesaya 48:17) Le nyateƒe me la, ame sia ame, eɖanye ƒe kae wòxɔ o, ate ŋu aɖoe kplikpaa be yeawɔ ɖe Mawu ƒe sedede si nye be, “misi le gbɔdɔdɔ manɔsenu nu” la dzi. (1 Korintotɔwo 6:18) Ne wowɔe alea, eye wova ɖe srɔ̃ la, woase vivi le srɔ̃ɖeɖea me, evɔ womanɔ vɔvɔ̃m alo nu nava nɔ tetem ɖe wo dzi abe ale si wònɔna le ame siwo kpɔ gome le gbɔdɔdɔ me hafi va ɖe srɔ̃ gome zi geɖe la ene o.\nNa Wò Dzixɔsewo Me Nasẽ Ðe Edzi: Ðetugbui Leaƒe Nyenye\nƉoe Ɖe Amewo Ɖoe Ɖe Amewo Ke Atamkaka Be Yemadɔ Kple Ame Aɖeke O Negbe Ðe Yeɖe Srɔ̃ Hafi Ya Ðe?


“Ele be míaɖo to Mawu abe dziɖula ene wu amewo.”—Dɔwɔwɔwo 5:29, Nw.\n1. (a) Tanya ka dzie wotu nusɔsrɔ̃ sia ɖo? (b) Nukatae wolé apostoloawo?\nYUDATƆWO ƒe ʋɔnudrɔ̃ƒe kɔkɔtɔ me tɔwo anya do dziku vevie. Gamenɔlaawo megali o. Yesu Kristo, amesi ʋɔnudrɔ̃ƒe kɔkɔtɔa tso kufia na wowu kwasiɖa ʋɛ aɖewo do ŋgɔ la, ƒe apostolowoe. Fifia ʋɔnudrɔ̃ƒea le klalo be yeatu nu kple eyomedzela kplikplikpli mawo. Gake esi dzɔlawo yi be yewoakplɔ wo va ʋɔnudrɔ̃ƒea la, wokpɔe be womegale gaxɔa me o, evɔ ʋɔtruawo ya le tutu. Eteƒe medidi o, dzɔlawo va nya be apostoloawo le gbedoxɔa me le Yerusalem nɔ nu fiam tso Yesu Kristo ŋu vɔvɔ̃manɔmee—evɔ dɔ ma ke tae wolé wo ɖo hafi! Dzɔlaawo zɔ yi gbedoxɔa me enumake, wogbugbɔ lé apostoloawo, hekplɔ wo va ʋɔnudrɔ̃ƒea.—Dɔwɔwɔwo 5:17-27.\n2. Nuka ƒe see mawudɔla aɖe de na apostoloawo?\n2 Mawudɔla aɖee ɖe apostoloawo le gaxɔa me. Be woagati wo yome azɔ o taea? Kpao. Kple susu be Yerusalem nɔlawo nase Yesu Kristo ŋuti nyanyuia tae. Se si mawudɔlaa de na apostoloawoe nye be woayi edzi “agblɔ agbenya siawo katã na dukɔ la.” (Dɔwɔwɔwo 5:19, 20) Esia tae esi gbedoxɔ me dzɔlawo ke ɖe apostoloawo ŋu la, wokpɔe be wonɔ sedede sia dzi wɔm.\n3, 4. (a) Esi wode se na Petro kple Yohanes be woadzudzɔ gbeƒã ɖeɖe la, aleke woɖo eŋui? (b) Aleke apostolo bubuawo ɖo eŋui?\n3 Wokplɔ gbeƒãɖela kalẽtɔ siawo dometɔ eve siwo nye apostolo Petro kple Yohanes va ʋɔnui kpɔ, eye ʋɔnudrɔ̃lagã, si nye Yosef Kayafa tsɔ dɔmedzoe ɖo ŋku ema dzi na wo. Egblɔ be: “Alo ɖe menye se míede na mi bena: Migafia nu ɖe [Yesu ƒe] ŋkɔ sia dzi oa? Eye kpɔ ɖa, mieyɔ Yerusalem fũ kple miaƒe nufiafia.” (Dɔwɔwɔwo 5:28) Mele be wòawɔ nuku na Kayafa be wogakplɔ Petro kple Yohanes va ʋɔnui ake hafi o. Esi wode se na wo zi gbãtɔ be woadzudzɔ gbeƒã ɖeɖe la, apostolo eveawo ɖo eŋu be: ‘Nenye be, edzɔ le Mawu ƒe ŋku me bena, míaɖo to miawo awu Mawu la, mibu eŋu kpɔ! Elabena míate ŋu agbe nuƒoƒo le nusi míekpɔ kple nusi míese la ŋuti o.’ Abe blema nyagblɔɖila Yeremya ene la, Petro kple Yohanes mate ŋu adzudzɔ gbeƒãɖeɖedɔ si wode wo si la wɔwɔ o.—Dɔwɔwɔwo 4:18-20; Yeremya 20:9.\n4 Gake fifia ya, meganye Petro kple Yohanes ɖeɖekoe o, ke boŋ mɔnukpɔkpɔ su apostoloawo katã si—Matia si wotia yeyee koe nye ema hã le eme—be woaɖe woƒe nukpɔsusu le ʋɔnua ƒe sededea ŋu agblɔ. (Dɔwɔwɔwo 1:21-26) Esi wode se na wo be woadzudzɔ gbeƒã ɖeɖe la, wotsɔ dzideƒo ɖo eŋu be: “Ele be míaɖo to Mawu abe dziɖula ene wu amewo.”—Dɔwɔwɔwo 5:29, NW.\nMawu Kple Amegbetɔ—Kae Nye Dziɖula?\n5, 6. Nukatae apostoloawo mewɔ ɖe ʋɔnudrɔ̃ƒea ƒe sededea dzi o?\n5 Apostoloawo nye sedziwɔlawo eye womedzea aglã ɖe ʋɔnua ƒe se ŋu o. Gake amegbetɔ aɖeke mekpɔ mɔ ade se na nɔvia be wòagbe Mawu ƒe sededewo dometɔ aɖe dzi wɔwɔ o, ne ŋusẽtɔ gã aɖee wònye kura gɔ̃ hã. Yehowa “ɖeɖe koe ɖo kpo ɖe anyigba blibo la dzi!” (Psalmo 83:19) Menye “xexeame ƒe ʋɔnudrɔ̃la” koe wònye o, eyae nye Senala Gãtɔ kple Fia mavɔmavɔtɔ hã. Mawu medana asi ɖe ʋɔnudrɔ̃ƒese ɖesiaɖe si xea mɔ ɖe eƒe sededewo dometɔ aɖe nu la dzi o.—Mose I, 18:25; Yesaya 33:22.\n6 Se ŋutinunyala nyuitɔ geɖe lɔ̃ ɖe nyateƒenya sia dzi. Le kpɔɖeŋu me, Eŋlisiawo ƒe senyala xɔŋkɔ William Blackstone si nɔ agbe le ƒe 1700-awo me ŋlɔ be mele be amegbetɔ ƒe se aɖeke natsi tre ɖe “se si woɖe fia” si le Biblia me la ŋu o. Eyata Sanhedrin la ƒe gbeɖeɖe be apostoloawo nadzudzɔ gbeƒã ɖeɖe la mele se nu kura o. Apostoloawo ya mele se ma dzi wɔ ge akpɔ o.\n7. Nukatae gbeƒãɖeɖedɔa ku dzi na nunɔlagãwo?\n7 Alesi apostoloawo ɖoe kplikpaa be yewoayi edzi anɔ gbeƒã ɖem la ku dzi na nunɔlagãwo. Nunɔlaawo dometɔ aɖewo, kple Kayafa ŋutɔ hã, nye Zadukitɔwo, eye womexɔe se be woafɔ ame kukuwo ɖe tsitre o. (Dɔwɔwɔwo 4:1, 2; 5:17) Evɔ apostoloawo yi edzi le gbɔgblɔm na amewo be wofɔ Yesu ɖe tsitre tso ame kukuwo dome. Gakpe ɖe eŋu la, nunɔlagãwo dometɔ aɖewo dze agbagba vevie be woa kple Roma dziɖulawo dome va le nyuie. Esime wonɔ ʋɔnu drɔ̃m Yesu eye mɔnukpɔkpɔ su nunɔlagãwo si be woaxɔ Yesu wòanye woƒe fia la, wogbe, kaka do ɣli gblɔ be: “Fia aɖeke mele mía si o, negbe kaisaro ko.” (Yohanes 19:15) * Menye ɖeko apostoloawo nɔ gbɔgblɔm be wofɔ Yesu ɖe tsitre ko o, ke wonɔ nu fiam hã be “ŋkɔ bubu aɖeke mele dziƒoa te, si wona amegbetɔwo, le esi me wòle be, míakpɔ xɔxɔ la le o” negbe Yesu ƒe ŋkɔ me ko. (Dɔwɔwɔwo 2:36; 4:12) Eyata nunɔlaawo nɔ vɔvɔ̃m be, ne ameawo va xɔ Yesu be eyae nye yewoƒe Kplɔla la, ekema Romatɔwo ava, eye Yudatɔwo ƒe kplɔlawo abu ‘woƒe nɔƒe kple woƒe dukɔa’ siaa.—Yohanes 11:48.\n8. Aɖaŋu nyui kae Gamaliel ɖo na Sanhedrin la?\n8 Edze abe etsɔme nyui aɖeke menɔ Yesu Kristo ƒe apostoloawo ŋgɔ o ene. Sanhedrin la ƒe ʋɔnudrɔ̃lawo ɖoe kplikpaa be yewoana woawu wo. (Dɔwɔwɔwo 5:33) Gake ɖeko nuwo va trɔ kpata. Gamaliel si bi ɖe Sea me la tsi tre hexlɔ̃ nu etɔwo be womegawɔ nu le dzitsitsi me o. Egblɔe nunyatɔe be: “Ne tameɖoɖo alo dɔ sia tso amewo gbɔ la, ekema ava gblẽ; ke ne etso Mawu gbɔ la, miele eŋu te ge agblẽe o.” Gamaliel gblɔ nya vevi sia kpee be: “Bena womagakpɔ mi abe amesiwo le tsitre tsim ɖe Mawu ŋuti ene o.”—Dɔwɔwɔwo 5:34, 38, 39.\n9. Nukae ɖo kpe edzi be Mawu gbɔe apostoloawo ƒe dɔa tso?\n9 Nukutɔe la, ʋɔnudrɔ̃ƒea wɔ ɖe Gamaliel ƒe aɖaŋuɖoɖoa dzi. Sanhedrin la na “woƒo wo, eye wode se na wo be, woagaƒo nu le Yesu ƒe ŋkɔa dzi o, eye wodo mɔ wo.” Ke hã, apostoloawo mevɔ̃ kura o, woɖoe kplikpaa boŋ be yewoawɔ se si mawudɔlaa de na yewo la dzi. Esia tae le asi ɖeɖe le wo ŋu vɔ megbe la, “gbesiagbe [apostoloawo medzudzɔ] nufiafia kple nyanyuigbɔgblɔ fia le Yesu Kristo ŋuti le mawuxɔ me kple aƒe me o.” (Dɔwɔwɔwo 5:40, 42) Yehowa yra woƒe agbagbadzedzewo. Alekee? “Mawunya la keke ta, eye nusrɔ̃lawo ƒe xexlẽme le agbɔ sɔm ŋutɔ le Yerusalem.” Le nyateƒe me la, “nunɔlawo ƒe ha gã aɖe hã na ta xɔse la.” (Dɔwɔwɔwo 6:7) Ema ate ɖe nunɔlagãwo dzi ŋutɔ lo! Ðeko kpeɖodziawo va le agbɔ sɔm ɖe edzi: Mawu gbɔe apostoloawo ƒe dɔa tso!\nAmesiwo Wɔa Avu Kple Mawu la Maɖu Dzi O\n10. Le amegbetɔwo ƒe susu nu la, nukatae Kayafa te ŋu nɔ eƒe ɖoƒea wòdidi nenema, gake nukatae eƒe ŋuɖoɖeŋua nye dzodzro?\n10 Le ƒe alafa gbãtɔ me la, Roma dziɖulawoe ɖo Yudatɔwo ƒe nunɔlagãwo. Valerius Gratus ye ɖo kesinɔtɔ Yosef Kayafa zi dzi, eye ɖoƒe ma nɔ esi wòdidi wu amesiwo do ŋgɔ nɛ dometɔ geɖe. Ðewohĩ Kayafa susui be esi yenye dukɔteƒenɔla si si aɖaŋu le, eye ye kple Pilato yewonye xɔlɔ̃ tae yete ŋu nɔ anyi wòdidi alea ɖo, ke menye Mawu ƒe nuwɔna aɖekee o. Aleke kee wòɖale o, dzodzroe wònɔ ŋu ɖom ɖe amegbetɔwo ŋu. Ƒe etɔ̃ tututu le apostoloawo ƒe dodo ɖe Sanhedrin la ŋku me megbe la, Roma dziɖulawo megava kpɔ ŋudzedze ɖe Kayafa ŋu o, eye woxɔ nunɔlagãdɔa le esi.\n11. Aleke nuwo va yii na Pontio Pilato kple Yudatɔwo ƒe nuɖoanyia, eye alekee nàƒo nya tae tso nudzɔdzɔ siawo ŋu?\n11 Syria mɔmefia Lucius Vitellius, si nye amegã si gɔme Pilato nɔ, ye ɖe gbe be woaxɔ dɔ le Kayafa si, gake Kayafa ƒe dzoɖuxɔlɔ̃ Pilato mete ŋu wɔ naneke le eŋu o. Le dɔ xɔxɔ le Kayafa si ƒe ƒe ɖeka megbe tututu la, woxɔ dɔ le Pilato ŋutɔ hã si, eye woyɔe be wòatrɔ va Roma ava ɖe eɖokui nu le nya gã siwo wotsɔ ɖe eŋu ta. Romatɔwo va xɔ Yudatɔwo ƒe kplɔla siwo nɔ ŋu ɖom ɖe Kaisaro ŋu la ƒe ‘nɔƒe kple woƒe dukɔ’ le wo si nyateƒe. Esia dzɔ le ƒe 70 M.Ŋ. me esime Roma srafowo va tsrɔ̃ Yerusalem-dua kpakple eƒe gbedoxɔa kple Sanhedrin ƒe akpata la keŋkeŋ. Hakpalaa ƒe nya siawo nye nyateƒe vavã, be: “Migaɖo ŋu ɖe amegãwo, amegbetɔvi, siwo mate ŋu axɔ na ame o la ŋu o”!—Yohanes 11:48; Psalmo 146:3.\n12. Aleke Yesu ƒe kpɔɖeŋua ɖee fia be nunyanue wònye be woaɖo to Mawu?\n12 Gake Mawu ɖo Yesu Kristo si wòfɔ ɖe tsitre ya wòzu Nunɔlagã le gbɔgbɔmegbedoxɔ gã aɖe me. Amegbetɔ aɖeke mate ŋu axɔ dɔ le esi o. Nya la ŋutɔe nye be le Yesu gome la, “nunɔlanyenye, si meɖɔlina o la, le esi.” (Hebritɔwo 2:9; 7:17, 24; 9:11) Mawu ɖo Yesu wònye Ʋɔnudrɔ̃la na agbagbeawo kple kukuawo hã. (Petro I, 4:5) Esia fia be Yesue atso nya me ne Yosef Kayafa kple Pontio Pilato agava nɔ agbe le etsɔme ake.—Mateo 23:33; Dɔwɔwɔwo 24:15.\nFiaɖuƒegbeƒãɖela Kalẽtɔ Siwo Li Egbea\n13. Le míaƒe ɣeyiɣiawo me la, dɔ kae tso amewo gbɔ, eye dɔ kae tso Mawu gbɔ? Aleke nèwɔ nya?\n13 Le míaƒe ŋkekea me hã la, ame geɖe ‘tsia tre ɖe Mawu ŋu’ abe alesi wònɔ le ƒe alafa gbãtɔ me ene. (Dɔwɔwɔwo 5:39) Le kpɔɖeŋu me, esi Yehowa Ðasefo siwo nɔ Germany gbe be yewomaxɔ Adolf Hitler be eyae nye yewo Kplɔla o la, Hitler ka atam be yeatsrɔ̃ wo woavɔ keŋkeŋ. (Mateo 23:10) Edze abe amewuwu mɔnu si nɔ esi la sɔ nyuie na dɔa wɔwɔ ene. Nazitɔwo te ŋu lé Ðasefo akpe geɖe heɖo wo ɖe fuwɔamegaxɔwo me. Wote ŋu wu Ðasefoawo dometɔ aɖewo gɔ̃ hã. Gake Nazitɔwo mete ŋu gblẽ tame si Ðasefoawo ɖo be Mawu ɖeɖekoe yewoasubɔ la me o, eye womete ŋu tsrɔ̃ Mawu subɔlawo ƒe ƒuƒoƒoa hã o. Mawu gbɔe Kristotɔ siawo ƒe dɔa tso, menye amegbetɔ aɖeke gbɔe o, eye ame aɖeke mate ŋu agblẽ Mawu ƒe dɔ me o. Ƒe 60 enye esia va yi, gake nuteƒewɔla siwo tsi agbe le Hitler ƒe fuwɔamegaxɔawo me la gakpɔtɔ le Yehowa subɔm ‘kple woƒe dzi, luʋɔ, kple tamesusu blibo,’ evɔ le Hitler kple eƒe Nazi dunyahehabɔbɔa ya gome la, woƒe ŋunyɔnuwo dzi koe amewo ɖoa ŋkui.—Mateo 22:37.\n14. (a) Agbagba kawoe tsitretsiɖeŋulawo dze be yewoagblẽ Mawu subɔlawo ŋu, eye nukawoe do tso eme? (b) Ðe agbagba siwo dzem wole la agblẽ nu le Mawu ƒe amewo ŋu tegbeea? (Hebritɔwo 13:5, 6)\n14 Tso ƒe siwo kplɔ Nazitɔwo ƒe ɣeyiɣia ɖo me la, ame geɖe va le gome kpɔm le avu wɔwɔ dzodzro kpakple Yehowa kple eƒe amewo me. Le Europa dukɔ geɖe me la, subɔsubɔhakplɔla kple dunyahela ayemenuwɔlawo dzea agbagba dana ŋkɔ ɖe Yehowa Ðasefowo dzi be wonye ‘kɔmama vɔ̃ɖi’ aɖe, abe alesi ko woda ŋkɔ ɖe ƒe alafa gbãtɔ me Kristotɔwo dzi be wonye kɔmama ene. (Dɔwɔwɔwo 28:22) Nyateƒeae nye be Europa Amegbetɔ ƒe Gomenɔamesiwo Ŋuti Ʋɔnudrɔ̃ƒe da asi ɖe Yehowa Ðasefowo dzi be wonye subɔsubɔha, ke menye kɔmama o. Tsitretsiɖeŋulawo nya ema nyuie. Gake wokpɔtɔ yi edzi le Ðasefowo ŋu gblẽm. Le ameŋugbegblẽ sia ta la, wonya Kristotɔ siawo dometɔ aɖewo le dɔ me. Woɖea fu na Ðasefowo ƒe viwo le suku. Anyigbatɔ alo aƒetɔ siwo le vɔvɔ̃m la gbe be Ðasefowo magawɔ woƒe kpekpewo le teƒe siwo wowɔnɛ le tsã o. Le go ʋɛ aɖewo hã me la, dziɖuɖuwo gbe dumevinyenye ƒe mɔɖegbalẽ nana ame aɖewo, le esi wonye Yehowa Ðasefowo ta ko! Ke hã, dzi meɖe le Ðasefoawo ƒo kura o.\n15, 16. Aleke Yehowa Ðasefo siwo le France wɔ nu ɖe tsitre si tsim wole ɖe woƒe Kristotɔwo ƒe dɔa ŋui nu, eye nukatae míeyia edzi ɖea gbeƒã ɖo?\n15 Le kpɔɖeŋu me, Francetɔ geɖe sea nu gɔme, eye womebua nazã ɖe ame ŋu o. Gake tsitretsiɖeŋula aɖewo wɔ se aɖewo be woatsɔ axe mɔ ɖe Fiaɖuƒedɔa nu. Aleke Yehowa Ðasefo siwo le afima wɔ nui? Wodzi woƒe gbeadzisubɔsubɔdɔa ɖe edzi wu ɣeyiɣi ɖesiaɖe, eye nu nyuiwo do tso eme. (Yakobo 4:7) Mèhenya o ɖe, le ɣleti ade pɛ ko mea, aƒeme Biblia-nusɔsrɔ̃ siwo wowɔna le dukɔ ma me dzi ɖe edzi 33 le alafa me! Aku dzi na Abosam ŋutɔ be wòakpɔe be dzianukwaretɔ siwo le France le nyanyuia xɔm nyuie. (Nyaɖeɖefia 12:17) Mía nɔvi Kristotɔ siwo le France ka ɖe edzi be nyagblɔɖila Yesaya ƒe nyawo ava eme na yewo, be: “Lãnu sia lãnu, si wotu ɖe ŋuwò la, madze edzi o, eye àbu fɔ aɖe, siwo katã tso ɖe ŋuwò le ʋɔnu.”—Yesaya 54:17.\n16 Menye dzidzɔe wònyena na Yehowa Ðasefowo be woati yewo yome o. Gake le se si Mawu de na Kristotɔwo katã dzi wɔwɔ ta la, womate ŋu adzudzɔ gbeƒã ɖeɖe nusiwo wose o, eye womadzudzɔ hã o. Wodzea agbagba be yewoanye dumevi nyuiwo. Gake ne amegbetɔ ƒe se va tsi tre ɖe Mawu tɔ ŋu la, ele be woaɖo to Mawu abe dziɖula ene.\nMigavɔ̃ Wo O\n17. (a) Nukatae mele be míavɔ̃ míaƒe futɔwo o? (b) Nɔnɔme kae wòle be míaɖe afia ɖe mía yometilawo ŋu?\n17 Míaƒe futɔwo le afɔku gã aɖe me. Mawue wole avu wɔm kple. Eyata, abe alesi Yesu de see ene la, mele be míavɔ̃ amesiwo le mía yome tim la o, ele be míado gbe ɖa ɖe wo ta boŋ. (Mateo 5:44) Míedoa gbe ɖa be ne manyamanya mee wo dometɔ aɖewo le tsitre tsim ɖe Mawu ŋu, abe alesi wònɔ le Saul si tso Tarso gome ene la, ekema Yehowa nave wo nu aʋu woƒe ŋkuwo be woakpɔ nyateƒea adze sii. (Korintotɔwo II, 4:4) Saul va zu Kristotɔ apostolo Paulo, eye wòkpe fu vevie le dziɖula siwo nɔ anyi le eƒe ŋkekeawo me la si me. Ke hã, eyi dzi ɖo ŋku edzi na haxɔsetɔwo be “woabɔbɔ wo ɖokui na dziɖulawo kple ŋusẽwo, eye woaɖo to wo, eye woasu te hena dɔ nyui sia dɔ nyui wɔwɔ: Woagagblɔ busunya ɖe ame aɖeke ŋuti o [ao, woagagblɔe ɖe amesiwo le wo yome tim kutɔkutɔe gɔ̃ hã ŋu o], woaganye dzrehelawo o; woanye ame fatuwo, woatsɔ dɔmefafa katã afia amewo katã.” (Tito 3:1, 2) Yehowa Ðasefo siwo le France kple teƒe bubuwo dzea agbagba be yewoawɔ aɖaŋuɖoɖo sia dzi.\n18. (a) Mɔ kawo nue Yehowa ate ŋu aɖe eƒe amewo le? (b) Nukae ava do tso eme mlɔeba?\n18 Mawu gblɔ na nyagblɔɖila Yeremya be: “Meli kpli wò, be maɖe wò.” (Yeremya 1:8) Aleke Yehowa ate ŋu aɖe mí tso yometiti me egbeae? Ate ŋu ato ʋɔnudrɔ̃la ameŋkumemakpɔla aɖe si le abe Gamaliel ene dzi. Alo akpɔ egbɔ be ame senugɔme aɖe ava xɔ ɖe dziɖuɖumegã nufitifitiwɔla alo tsitretsiɖeŋula aɖe teƒe esi womanɔ mɔ kpɔm be adzɔ nenema hafi o. Gake ɣeaɖewoɣi la, Yehowa ɖea mɔ be yometiti aɖe nayi edzi. (Timoteo II, 3:12) Ne Mawu ɖe mɔ woti mía yome la, ana ŋusẽ si míatsɔ ado dzii le yometiti me la mí ɣesiaɣi. (Korintotɔwo I, 10:13) Eye nuka ke ŋue Mawu aɖe mɔ ɖo o, míeka ɖe emetsonua ya dzi: Amesiwo tsia tre ɖe Mawu ƒe amewo ŋu la le tsitre tsim ɖe Mawu ŋutɔ ŋu, eye amesiwo tsia tre ɖe Mawu ŋu la makpɔ dzidzedze o.\n19. Ƒe 2006 ƒe mawunyakpukpuiae nye ka, eye nukatae wòsɔ ŋutɔ?\n19 Yesu gblɔ na eƒe nusrɔ̃lawo be woanɔ mɔ kpɔm na xaxawo. (Yohanes 16:33) Le esia ta, nya siwo le Dɔwɔwɔwo 5:29 (NW) la sɔ fifia wu ɣeyiɣi ɖesiaɖe be: “Ele be míaɖo to Mawu abe dziɖula ene wu amewo.” Le susu sia ta la, wotia nya nyui siawo be woanye Yehowa Ðasefowo ƒe ƒe 2006 ƒe mawunyakpukpuia. Mina míaɖoe kplikpaa le ƒe sia me vaseɖe mavɔmavɔ me, eɖanye fu ka kee míakpe o, be míaɖo to Mawu abe Dziɖula ene!\n^ mm. 7 “Kaisaro” si dzi nunɔlagãwo de ɣemaɣi lae nye Romatɔwo ƒe Fiagã ɖigbɔ Tiberio, si nye alakpanuwɔla kple amewula. Wonyae hã be Tiberio nɔ agbegbegblẽ wògbɔ eme.—Daniel 11:15, 21.\nÀte Ŋu Aɖo Wo Ŋua?\n• Kpɔɖeŋu dedziƒoname kae apostoloawo ɖo ɖi na mí le alesi wonɔ te ɖe tsitretsiɖeŋu nui me?\n• Nukatae wòle be míaɖo to Mawu abe dziɖula ene wu amegbetɔwo ɣesiaɣi?\n• Amekae míaƒe tsitretsiɖeŋulawo le avu wɔm kple ŋutɔŋutɔ?\n• Nukae míate ŋu anɔ mɔ kpɔm be ado tso eme na amesiwo doa dzi le yometiti me?\n[Nya si ɖe dzesi si le axa 23]\nƑe 2006 ƒe mawunyakpukpuiae nye: “Ele be míaɖo to Mawu abe dziɖula ene wu amewo.”—Dɔwɔwɔwo 5:29, NW\nKayafa ɖo ŋu ɖe amegbetɔwo ŋu wu Mawu\nƉoe Ɖe Amewo Ɖoe Ɖe Amewo Amekae Nèɖoa Toe—Mawu Loo Alo Amegbetɔwo?\nw05 12/15 axa 19-24


Nu Kae Nye Ablɔɖe Vavãtɔ La? | Nusɔsrɔ̃\n“Ne Vi la na ablɔɖe mi la, ekema mianye ablɔɖeviwo vavã.”—YOH. 8:36.\nHADZIDZI: 54, 36\nNu kae nye ablɔɖe si seɖoƒe li na?\nAleke wòdzɔe be ablɔɖe vavãtɔ megava li o?\nAblɔɖe ka ƒe ŋugbee Yesu do na mí, eye aleke míawɔ be míakpɔ ablɔɖe ma?\n1, 2. (a) Nu kawoe ɖo kpe edzi be amewo le agbagba dzem be yewoakpɔ ablɔɖe? (b) Nu kawoe do tso agbagbadzedze mawo me?\nEGBEA, amewo ƒoa nu tso ablɔɖe, sɔsɔminasɔe kple gomenɔamesiwo ŋu zi geɖe. Le xexea ƒe akpa vovovowo la, amewo di be yewoavo tso ameteteɖeanyi, vovototodedeameme kple ahedada si me. Ame aɖewo hã di be ablɔɖe nasu yewo si yewoagblɔ yewoƒe susuwo faa, yewoawɔ nu si yewodi, eye yewoanɔ agbe ale si yewodii. Le xexea ƒe afi sia afi la, amewo dina be yewoakpɔ ablɔɖe.\n2 Gake ale si woawɔ akpɔ ablɔɖe si dim wole lae nye nyaa. Amewo dzea aglã alo tsia tsitre ɖe dziɖuɖuwo ŋu, wolɔa gbɔ, eye womua dziɖuɖuwo ƒua anyi gɔ̃ hã kple susu be ablɔɖe nasu yewo si. Gake ɖe woƒe asi sua nu si dim wole dzia? Ao, ke boŋ zi geɖe la, ɖe nuwɔna mawo nana kuxiwo doa gã ɖe edzi eye amewo kuna. Esiawo katã gaɖo kpe nya si Fia Salomo gblɔ be, “Amegbetɔ ɖua fia ɖe amegbetɔ dzi hena eƒe gbegblẽ” la ƒe nyateƒenyenye dzi.—Nyagb. 8:9.\n3. Nu kae míate ŋu awɔ be míakpɔ dzidzɔ kple dzidzeme vavãtɔ?\n3 Nusrɔ̃la Yakobo gblɔ nu vevi si akpe ɖe mía ŋu be míakpɔ dzidzɔ kple dzidzeme vavãtɔ. Eŋlɔ bena: “Ame si léa ŋku ɖe se deblibo si naa ablɔɖe la ŋu, eye wònɔa edzi ɖaa la, . . . akpɔ dzidzɔ le nu si wòwɔna la me.” (Yak. 1:25) Yehowa, ame si na se deblibo ma lae nya nu siwo amegbetɔwo hiã ale be woakpɔ dzidzɔ kple dzidzeme si de blibo. Ena ablɔɖe vavãtɔ kple nu sia nu si atsu kple asi gbãtɔa hiã be woakpɔ dzidzɔ la wo.\nƔEYIƔI SI ME AMEGBETƆWO NƆ ABLƆÐE VAVÃTƆ ME\n4. Ablɔɖe kae nɔ Adam kple Xawa si? (Kpɔ nɔnɔmetata si le nyati sia ƒe gɔmedzedze.)\n4 Ne míele Mose Ƒe Agbalẽ Gbãtɔ ƒe ta eve gbãtɔawo xlẽm la, míekpɔnɛ be ablɔɖe si tututu le amewo dzrom egbea lae nɔ Adam kple Xawa si: wovo tso ahedada, vɔvɔ̃ kple ameteteɖeanyi me. Atsu kple asi ma metsia dzimaɖi le nuɖuɖukpɔkpɔ, dɔwɔɖui, dɔléle kple ku ŋu o. (1 Mose 1:27-29; 2:8, 9, 15) Ðe esia fia be seɖoƒe aɖeke menɔ ablɔɖe si me Adam kple Xawa nɔ la ŋu oa? Na míakpɔe ɖa.\n5. To vovo na nu si ame geɖe susuna la, nu kae amewo hiã hafi ablɔɖe nasu wo si?\n5 Egbea, ame geɖe susuna be ablɔɖe vavãtɔ me nɔnɔ fia be yewoate ŋu awɔ nu sia nu si yewodi, nu ka kee ɖanye emetsonua o. Numekugbalẽ aɖe ɖe ablɔɖe gɔme be enye “ŋutete si anɔ ame ŋu be wòatso nya me le nu si wòawɔ ŋu eye wòawɔe hã.” (The World Book Encyclopedia) Gake egblɔ kpee be: “Le senyawo me la, wogblɔna be amewo le ablɔɖe me ne womeɖo seɖoƒe siwo mele eteƒe o, siwo mehiã o kple esiwo mesɔ o le afi si wole la o.” Esia fia be, seɖoƒe aɖewo hiã hafi ame sia ame nate ŋu ase vivi na ablɔɖe si le amewo si. Ekema, biabia lae nye be: Ame kae dze be wòagblɔ nu si le eteƒe, nu si hiã kple nu si sɔ na amegbetɔwo?\n6. (a) Nu ka tae Yehowa ɖeɖe ko sie ablɔɖe si seɖoƒe meli na o la le? (b) Ablɔɖe kae ate ŋu asu amegbetɔwo si, eye nu ka tae?\n6 Le ablɔɖe ƒe nyaa gome la, nya vevi si wòle be wòanɔ susu me na mí ye nye be Yehowa Mawu ɖeka pɛ ko sie ablɔɖe blibo, alo ablɔɖe si seɖoƒe meli na o la le. Nu ka tae? Nu si tae nye be eyae nye nuwo katã Wɔla kple xexea katã ƒe Dziɖulagã. (1 Tim. 1:17; Nyaɖ. 4:11) Ðo ŋku nya wɔdɔɖeamedzi siwo Fia David gblɔ tsɔ ɖɔ ɖoƒe kɔkɔ tɔxɛ si Yehowa ɖeɖe ko le la dzi. (Xlẽ 1 Kronika 29:11, 12.) Eya ta, ablɔɖe si seɖoƒe li na koe le nuwɔwɔ siwo le dziƒo kple anyigba dzi la katã si. Ele be woalɔ̃ ɖe edzi be Yehowa Mawu ko sie ŋusẽ le be wòagblɔ nu si le eteƒe, nu si hiã kple nu si sɔ na amegbetɔwo. Le nyateƒe me la, nu sia tututue Yehowa Mawu wɔ na eƒe nuwɔwɔ siwo nye amegbetɔwo la tso gɔmedzedzea me ke.\n7. Nu siwo míewɔna le dzɔdzɔme nu, siwo nana míekpɔa dzidzɔ la dometɔ aɖewo ɖe?\n7 Togbɔ be ablɔɖe geɖe su Adam kple Xawa si le gɔmedzedzea me hã la, seɖoƒe nɔ woƒe ablɔɖea ŋu. Seɖoƒe siawo ƒe ɖewo le dzɔdzɔme nu. Le kpɔɖeŋu me, mía dzila gbãtɔwo nyae be hafi yewoate ŋu akpɔtɔ anɔ agbe la, ehiã be yewoagbɔ ya, aɖu nu, adɔ alɔ̃, kple bubuawo. Ðe nu siawo wɔwɔ ana woase le wo ɖokuiwo me be ablɔɖe mele yewo si oa? Ao, elabe Yehowa kpɔ egbɔ be, nu mawo wɔwɔ ana woakpɔ dzidzɔ kple dzidzeme. (Ps. 104:14, 15; Nyagb. 3:12, 13) Ame kae makpɔ dzidzɔ be yegbɔ ya fafɛ, ɖu nu viviwo, alo dɔ alɔ̃ ɖi ɖe eme nyuie le zã me o? Míekpɔa dzidzɔ ɖe nu siawo wɔwɔ ŋu eye míesena le mía ɖokui me be wonye mɔxenu alo agba na mí o. Ðikeke mele eme o be Adam kple Xawa hã se le wo ɖokuiwo me nenema.\n8. Se kae Mawu de na atsu kple asi gbãtɔa, eye taɖodzinu ka tae?\n8 Yehowa de se na Adam kple Xawa be woadzi ayɔ anyigba dzi eye woalé be na anyigbaa. (1 Mose 1:28) Ðe sedede sia te ablɔɖe wo le mɔ aɖe nua? Kura o! Ðe wode se sia na amegbetɔwo ale be woakpɔ gome le Wɔla la ƒe tameɖoɖo me vava me. Eyae nye be anyigba bliboa nazu paradisoƒe gã aɖe si me amegbetɔƒome si de blibo anɔ tegbee. (Yes. 45:18) Egbea, ne amewo tiae be yewoanɔ tre, alo yewoaɖe srɔ̃ evɔ yewomadzi vi o la, metsi tsitre ɖe Yehowa ƒe lɔlɔ̃nu ŋu o. Ke hã, ame geɖe ɖea srɔ̃ eye wodzia viwo togbɔ be esia hea kuxi aɖewo vanɛ hã. (1 Kor. 7:36-38) Nu ka tae? Elabena le dzɔdzɔme nu la, amewo kpɔa dzidzɔ kple dzidzeme le nu siawo wɔwɔ me. (Ps. 127:3) Ne ɖe Adam kple Xawa ɖo to Yehowa la, anye ne woakpɔ dzidzɔ le woƒe srɔ̃ɖeɖe kple ƒomea me tegbee.\nALE SI WÒDZƆE BE ABLƆÐE VAVÃTƆ MEGAVA LI O\n9. Nu ka tae Mawu ƒe se si le 1 Mose 2:17 la menye se si mele eteƒe o, si mehiã o kple esi mesɔ o?\n9 Yehowa de se bubu aɖe hã na Adam kple Xawa, eye le sedede sia me la, egblɔ nu si ado tso eme ne woda edzi; egblɔ be: “Ke sidzedze nyui kple vɔ̃ ƒe atia ya la, mègaɖu eƒe tsetse aɖeke o, elabena gbe si gbe nàɖu eƒe ɖe la, ku kee nàku.” (1 Mose 2:17) Ðe se sia nye se si mele eteƒe o, si mehiã o kple esi mesɔ oa? Ðe se sia wɔe be ablɔɖe meganɔ Adam kple Xawa si oa? Kura o. Le nyateƒe me la, Biblia ŋuti nunyala geɖewo ƒe numeɖeɖewo gblɔ be se sia le eteƒe eye susu le eme. Le kpɔɖeŋu me, Biblia ŋuti nunyala aɖe gblɔ be: “Nu si se si Mawu de le [1 Mose 2:16, 17] fia ye nye be, Mawu ɖeɖe koe nya nu si nyo . . . na amegbetɔwo, eye Mawu ɖeɖe koe nya nu si menyo . . . na wo o. Hafi nu si ‘nyo’ naɖe vi na amegbetɔwo la, ele be woaɖo ŋu ɖe Mawu ŋu ahaɖo toe. Ne wogbe toɖoɖo la, ekema Mawu aɖe asi le wo ŋu be woawo ŋutɔwo natso nya me le nu si nyo . . . kple nu si menyo o ŋu.” Ema nye agba aɖe si amegbetɔwo mate ŋu atsɔ dzidzedzetɔe le wo ɖokui si o.\nNyametsotso si Adam kple Xawa wɔ la gblẽ nu ale gbegbe! (Kpɔ memama 9-12)\n10. Nu ka tae mele be míasusu be tiatiawɔblɔɖe si Mawu na mí la fia be gome le mía si be míatso nya me le nyui kple vɔ̃ ŋu o?\n10 Egbea, ne amewo xlẽ nu tso se si Mawu de na Adam ŋu la, wogblɔna be Mawu mena ablɔɖe Adam be wòawɔ nu si wòdi o. Gake womenya be tiatiawɔblɔɖe ƒe amesinɔnɔ mefia be gome le ame si be wòatso nya me le nu si nye nyui kple nu si nye vɔ̃ ŋu o. Ablɔɖe nɔ Adam kple Xawa si be woatiae nenye be yewoaɖo to Mawu loo alo yewomaɖo toe o. Gake, Yehowa ɖeɖe ko sie gome le bliboe be wòatso nya me le nyui kple vɔ̃ ŋu, eye “sidzedze nyui kple vɔ̃ ƒe ati” si nɔ Eden-bɔa me la nye esia ƒe kpeɖodzi na Adam kple Xawa. (1 Mose 2:9) Ele be míalɔ̃ ɖe edzi be míenyana nu si ava do tso míaƒe nyametsotsowo me ɣesiaɣi o, eye míate ŋu anya nenye be nu nyui ado tso míaƒe nyametsotso ɖe sia ɖe me o. Esia tae míekpɔnɛ zi geɖe be amewo wɔa nyametsotso alo tiatia aɖewo kple susu nyui, gake fukpekpe, gbegblẽ alo vɔ̃ koe va dona tso eme. (Lod. 14:12) Esi seɖoƒe li na nu si amegbetɔwo ate ŋu awɔ tae wòdzɔna alea ɖo. Esi Yehowa de se na Adam kple Xawa be woagaɖu atia ƒe tsetse aɖeke o la, eto esia me fia nu wo lɔlɔ̃tɔe be ele be woaɖo to ye hafi akpɔ ablɔɖe vavãtɔ. Aleke Adam kple Xawa wɔ nui?\n11, 12. Nu ka tae nyametsotso si Adam kple Xawa wɔ la he gbegblẽ vɛ? Wɔ eƒe kpɔɖeŋu.\n11 Eva dzɔ be mía dzila gbãtɔwo meɖo to Mawu ƒe gbe o. Xawa xɔ nya si Satana gblɔ tsɔ tee kpɔ, si nye be, “miaƒe ŋkuwo aʋu, eye mianɔ abe Mawu ene, anya nyui kple vɔ̃” la, dzi se. (1 Mose 3:5) Ðe tiatia si Adam kple Xawa wɔ la wɔe be wova kpɔ ablɔɖe geɖe wua? Kura o. Ðe woƒe tiatiaa wɔe be nya si Satana gblɔ la va eme na woa? Gbeɖe, ke boŋ eteƒe medidi o, wova kpɔe be esi yewogbe wɔwɔ ɖe Yehowa ƒe mɔfiafia dzi hewɔ nu si dze yewo ŋu la, vɔ̃ koe do tso eme. (1 Mose 3:16-19) Nu ka tae wòdzɔ alea? Nya la koe nye be, Yehowa mena ablɔɖe amegbetɔwo be woatso nya me le nu si nye nyui kple nu si nye vɔ̃ ŋu na wo ɖokuiwo o.—Xlẽ Lododowo 20:24 kple etenuŋɔŋlɔ; Yeremiya 10:23.\n12 Míate ŋu atsɔ yameʋukula si le yameʋu kum la awɔ esia ƒe kpɔɖeŋu. Hafi wòate ŋu aɖo afi si wòɖo tae dedie la, ele be wòato mɔ si woɖo nɛ be wòato le yame. Ne yameʋukulawo le mɔ zɔm la, wowɔa dɔwɔnu vovovowo ŋu dɔ tsɔ nɔa kadodo me kple mɔfiamenala siwo le yameʋudzeƒewo va se ɖe esime woɖo afi si yim wole. Gake, ne yameʋukulaa mewɔ ɖe mɔfiame ma dzi o eye wòto afi si eya ŋutɔ di la, esia ahe afɔku vɛ. Adam kple Xawa di be yewoawɔ nu le yewo ɖokui si, abe yameʋukula ma ene. Wogbe Mawu ƒe mɔfiafia dzi wɔwɔ. Nu kae do tso eme? Gbegblẽ sɔŋ koe do tso eme. Woƒe nyametsotsoa he nu vɔ̃ kple ku va woawo ŋutɔwo kple woƒe dzidzimeviwo dzi. (Rom. 5:12) Esi wodi be yewoanɔ yewo ɖokui si ta la, ablɔɖe vavã si Mawu na wo la megava nɔ wo si o.\nALE SI MÍAWƆ AKPƆ ABLƆÐE VAVÃTƆ\n13, 14. Aleke míawɔ akpɔ ablɔɖe vavãtɔ?\n13 Ame aɖewo susuna be ne ablɔɖe si seɖoƒe meli na o la le yewo si la, eme anyo na yewo wu, gake nyateƒea ye nye be, ablɔɖe si seɖoƒe meli na o la le abe yi nuevee ene. Ele eme be ablɔɖe me nɔnɔ ɖea vi le mɔ geɖe nu ya; ke hã, ɖe nàte ŋu akpɔ ale si xexea me anɔ ne ablɔɖe si seɖoƒe meli na o le ame sia ame si la le susu mea? Numekugbalẽ aɖe gblɔ be: “Dukɔ ɖe sia ɖe ƒe sewo goglo, elabena ele be woakpɔ amewo ƒe ablɔɖe ta, eye le ɣeyiɣi ma ke me la, woaɖo seɖoƒe na woƒe ablɔɖea.” (The World Book Encyclopedia) Seawo me “goglo” nyateƒe. Wò ya bu se gbogbo manyaxlẽ siwo le amegbetɔwo ƒe segbalẽwo me kple senyala kpakple ʋɔnudrɔ̃la gbogbo siwo ɖea wo me hetsɔa wo kplɔa dumeviwoe ŋu kpɔ.\n14 To vovo na dukɔwo ƒe sewo la, Yesu Kristo fia mɔ bɔbɔe aɖe si dzi míato akpɔ ablɔɖe vavãtɔ la mí. Egblɔ be: “Ne mieyi edzi lé nye nya la me ɖe asi la, ekema nye nusrɔ̃lawo mienye vavã, eye miadze si nyateƒe la, eye nyateƒe la ana ablɔɖe mi.” (Yoh. 8:31, 32) Eya ta, hafi míakpɔ ablɔɖe vavãtɔ la, ele be míawɔ nu eve: Gbã, ele be míaxɔ nyateƒe si Yesu fia la dzi ase, eye evelia, míazu eƒe nusrɔ̃lawo. Esia wɔwɔ ana míakpɔ ablɔɖe vavãtɔ. Gake nu ka si mee ablɔɖe ma ana míavo tso? Yesu ɖe eme be: “Ame sia ame si wɔa nu vɔ̃ la, nu vɔ̃ ƒe kluvi wònye. . . . Ne Vi la na ablɔɖe mi la, ekema mianye ablɔɖeviwo vavã.”—Yoh. 8:34, 36.\n15. Nu ka tae ablɔɖe si ŋugbe Yesu do la ana míanye “ablɔɖeviwo vavã”?\n15 Eme kɔ ƒãa be ablɔɖe si ƒe ŋugbe Yesu do na eƒe nusrɔ̃lawo la de ŋgɔ sãsãsã wu ablɔɖe si dim dukɔmevi geɖewo le egbea. Esi Yesu gblɔ be, “Ne Vi la na ablɔɖe mi la, ekema mianye ablɔɖeviwo vavã” la, enɔ nu ƒom tso ablɔɖekpɔkpɔ tso kluvinyenye kple teteɖeanyi si vloe wu ɖe sia ɖe si me amegbetɔwo le la ŋu. Eyae nye ‘nu vɔ̃ ƒe kluvinyenye.’ Menye ɖeko nu vɔ̃ kplɔa mí dea nu gbegblẽ wɔwɔ me o, ke etea ŋu xea mɔ na mí hã be míagawɔ nu si míenya be ele eteƒe alo nu nyui si míate ŋu awɔ hafi la o. Esia fia be, míenye nu vɔ̃ ƒe kluviwo, eye emetsonuawoe nye dzigbagbã, vevesese, fukpekpe kple mlɔeba, ku. (Rom. 6:23) Apostolo Paulo nya ale si gbegbe nu vɔ̃ ƒe kluvinyenye venae. (Xlẽ Romatɔwo 7:21-25.) Ne woɖe nu vɔ̃ ƒe kɔsɔkɔsɔ si bla mí amegbetɔwo la ɖa ko hafi míate ŋu akpɔ mɔ be ablɔɖe vavãtɔ si me mía dzila gbãtɔwo nɔ la agava su mía si ake.\n16. Aleke míawɔ be míanye ablɔɖeviwo abe ale si Yesu do ŋugbee ene?\n16 Nya si Yesu gblɔ be, “ne mieyi edzi lé nye nya la me ɖe asi la” fia be ele be míaɖo nudidi aɖewo gbɔ hafi wòana ablɔɖe mí. Esi míenye Kristotɔ ɖeadzɔgbewo ta la, míegbe nu le mía ɖokuiwo gbɔ, eye míetiae be míanɔ agbe ɖe Kristo ƒe nufiafiawo nu abe ale si wòdi tso eƒe nusrɔ̃lawo si ene. (Mat. 16:24) Ne Yesu ƒe tafevɔsaa ƒe viɖewo va eme na mí bliboe le etsɔme la, míanye ablɔɖeviwo vavã, abe ale si wòdo ŋugbee ene.\n17. (a) Nu kae ana míakpɔ dzidzɔ kple dzidzeme vavãtɔ? (b) Nu ka me míadzro le nyati si kplɔ esia ɖo me?\n17 Ne míewɔa Yesu ƒe nufiafiawo dzi abe ale si wòbia tso eƒe nusrɔ̃lawo si ene la, esia ana taɖodzinu vavã nanɔ míaƒe agbe ŋu eye míaƒe dzi adze eme. Esia ana mɔnukpɔkpɔa nanɔ ʋuʋu ɖi na mí be míava vo keŋkeŋ tso nu vɔ̃ kple ku ƒe kluvinyenye me. (Xlẽ Romatɔwo 8:1, 2, 20, 21.) Nyati si kplɔ esia ɖo la adzro ale si míawɔ ablɔɖe si le mía si fifia la ŋu dɔ le nunya me ale be míate ŋu ade bubu Yehowa, ame si nye ablɔɖe vavãtɔ ƒe Mawu la, ŋu tegbee.


2 Korintotɔwo 3 | Biblia Le Internet Dzi | Xexe Yeye Gɔmeɖeɖe (1984)\n3 Ðe míegate mía ɖokui kafukafua? Alo ɖewohĩ ɖe wòhiã be míatsɔ kafukafugbalẽwo avae na mi, alo axɔ wo tso mia gbɔ, abe ale si ame aɖewo wɔnɛ enea? 2 Mia ŋutɔwoe nye míaƒe agbalẽ, si woŋlɔ ɖe míaƒe dziwo me, eye amewo katã nyae, eye wole exlẽm. 3 Elabena edze ƒãa be miawoe nye Kristo ƒe agbalẽ siwo mí subɔlawo míeŋlɔ, menye kple nuŋlɔtsi o, ke boŋ kple Mawu gbagbe la ƒe gbɔgbɔ, menye ɖe kpe ŋutɔŋutɔwo dzi o, ke boŋ ɖe kpe siwo wotsɔ ŋutilã wɔe dzi, ɖe dziwo dzi. 4 Ke kakaɖedzi sia le mía si le Mawu gome to Kristo la dzi. 5 Menye be mía ŋutɔwo míedze nyuie asusu nane abe mía ŋutɔwo gbɔe wòtso ene o, ke boŋ míaƒe dzedze nyuie la tsoa Mawu gbɔ, 6 ame si na míedze nyuie be míanye nubabla yeye aɖe ƒe subɔlawo, menye se siwo woŋlɔ ɖi la tɔwo o, ke boŋ gbɔgbɔ la tɔwo; elabena se siwo woŋlɔ ɖi la tsoa kufia na ame, gake gbɔgbɔ la gbɔa agbe ame. 7 Gawu la, ne Se, si hea kufiatsotso vanɛ, si wotsɔ ŋɔŋlɔdzesiwo ŋlɔ ɖe kpewo dzi, la va le ŋutikɔkɔe me ale gbegbe be Israel viwo mete ŋu kpɔ Mose ƒe mo tẽe o le ŋutikɔkɔe si nɔ eƒe mo la ta, evɔ wònye ŋutikɔkɔe si woava ɖe ɖa la, 8 ekema nu ka tae gbɔgbɔ ƒe subɔsubɔdɔ la manɔ ŋutikɔkɔe geɖe me wu oa? 9 Elabena ne ŋutikɔkɔe nɔ Se si hea fɔbubu vanɛ la ŋu la, ekema ŋutikɔkɔe geɖe wu le dzɔdzɔenyenye ƒe subɔsubɔdɔ la ŋu. 10 Le nyateƒe me la, aleae woɖe ŋutikɔkɔe ɖa le nu si wodo ŋutikɔkɔe na tsã la kura gɔ̃ hã ŋu, le ŋutikɔkɔe si ƒo eta sãa la ta. 11 Elabena ne wotsɔ nu si woava ɖe ɖa la vae le ŋutikɔkɔe me la, ekema nu si nɔa anyi ya ƒe ŋutikɔkɔe alolo wu. 12 Eya ta esi mɔkpɔkpɔ sia le mía si ta la, míewɔa dzideƒo geɖe ŋuti dɔ le nuƒoƒo me, 13 eye míawo míele ewɔm abe ale si Mose tsyɔa nu mo, bene Israel viwo nagakpɔ nu si woava ɖe ɖa la ƒe nuwuwu tẽe o, la ene o. 14 Gake woƒe susu meléa nu kabakaba o. Elabena va se ɖe egbegbe la, ne wole nubabla xoxoa xlẽm la, motsyɔnu ma ganɔ anyi kokoko, elabena Kristo dzie woto ɖee ɖa. 15 Le nyateƒe me la, va se ɖe egbegbe la, ɣesiaɣi si woxlẽ Mose la, motsyɔnu aɖe tsyɔa woƒe dziwo dzi. 16 Gake ne wotrɔ ɖe Yehowa ŋu la, ekema woɖea motsyɔnu la ɖa. 17 Ke Yehowae nye Gbɔgbɔ la; eye afi si Yehowa ƒe gbɔgbɔ le la, afi mae ablɔɖe le. 18 Eye esi mí katã míetsɔa mo siwo wometsyɔ nui o ɖea Yehowa ƒe ŋutikɔkɔe fiana abe ahuhɔ̃ewo ene la, wotrɔa míaƒe nɔnɔme ɖe nɔnɔme ma ke me tso ŋutikɔkɔe me yi ŋutikɔkɔe me, abe ale si tututu Yehowa, si nye Gbɔgbɔ la, le ewɔm ene.


Luka 19 | Biblia Le Internet Dzi | Xexe Yeye Gɔmeɖeɖe (1984)\n19 Azɔ eva ɖo Yerixo hetso eme yina. 2 Ke ŋutsu aɖe si ŋkɔe nye Zaxeo nɔ afi ma; enye nudzɔlawo ƒe amegã, eye wònye kesinɔtɔ. 3 Ke enɔ agbagba dzem be yeakpɔ ame si Yesu sia nye, gake mete ŋui o le ameha la ta, elabena ame kpui wònye. 4 Eya ta eƒu du dze ŋgɔ ɖalia gboti aɖe bene yeakpɔe, elabena esusɔ vie wòava to afi ma. 5 Azɔ esi Yesu ɖo teƒea la, efɔ mo dzi gblɔ nɛ be: “Zaxeo, wɔ kaba nàɖi, elabena ele be madze aƒewò me egbea.” 6 Tete wòwɔ kaba heɖi, eye wòxɔe kple dzidzɔ. 7 Gake esi wokpɔe la, wo katã woli liʋiliʋi gblɔ be: “Ame si nye nu vɔ̃ wɔla gbɔe wòyi be yeadze.” 8 Gake Zaxeo tsi tsitre gblɔ na Aƒetɔ la be: “Kpɔ ɖa! Aƒetɔ, matsɔ nye nunɔamesiwo ƒe afã ana ame dahewo, eye maɖo nu sia nu si metso ame aɖe nu xɔ le esi akpasesẽtɔe la teƒe zi ene.” 9 Eye Yesu gblɔ nɛ be: “Xɔxɔ va aƒe sia me egbea, elabena Abraham viŋutsue eya hã nye. 10 Elabena Amegbetɔvi la va, be yeadi ame siwo bu la ahaɖe wo.” 11 Esi wonɔ nya siawo sem la, egawɔ kpɔɖeŋu aɖe kpee na wo, elabena egogo Yerusalem, eye wonɔ susum be Mawu fiaɖuƒe la le dzedze ge woakpɔ enumake. 12 Eya ta egblɔ be: “Ame ŋkuta aɖe zɔ mɔ yi dukɔ didi aɖe me, be yeana yeƒe fiaɖuƒeŋusẽ nali ke ɖe ye si me, eye yeagatrɔ agbɔ. 13 Esi wòyɔ eƒe kluviwo dometɔ ewo vae la, etsɔ mina ewo na wo, eye wògblɔ na wo be: ‘Mitsɔe tsa asii va se ɖe esime matrɔ agbɔ.’ 14 Gake eƒe dukɔmeviwo lé fui, eye woɖo ame dɔdɔ aɖewo ɖe eyome be woagblɔ be, ‘Míedi be ame sia naɖu fia ɖe mía dzi o.’ 15 “Mlɔeba esi wòli ke eƒe fiaɖuŋusẽa hetrɔ gbɔ la, eɖe gbe be woayɔ kluvi siawo, siwo wòtsɔ klosalogaa na la avae, bene yeanya viɖe si wokpɔ to asitsatsa me. 16 Eye gbãtɔ va do hegblɔ be: ‘Aƒetɔ, wò mina la ɖe vi mina ewo ɖe edzi.’ 17 Eya ta egblɔ nɛ be: ‘Kluvi nyui, wòe wɔ dɔ kakaka! Esi nèɖee fia be yenye nyateƒetɔ le nu si le sue ŋutɔ me ta la, ɖu du ewo dzi.’ 18 Eye evelia va gblɔ be: ‘Aƒetɔ, wò mina la ɖe vi mina atɔ̃ ɖe edzi.’ 19 Egblɔ na ame sia hã be: ‘Wò hã ɖu du atɔ̃ dzi.’ 20 Ke bubu va gblɔ be: ‘Aƒetɔ, wò mina, si medzra ɖo ɖe avɔ aɖe me, lae nye esi. 21 Èkpɔea, menɔ vɔvɔ̃m na wò, elabena wò nya me sẽ; ètsɔa nu si mèda ɖi o, eye èŋea nu si mèƒã o.’ 22 Egblɔ nɛ be, ‘Wò ŋutɔ wò numenya metsɔ le ʋɔnu drɔ̃m wò, kluvi vɔ̃ɖi. Ènya be nye nya me sẽ, be metsɔa nu si nyemeda ɖi o, eye be meŋea nu si nyemeƒã o, menye nenema gblɔm nèle oa? 23 Ekema nu ka tae mètsɔ nye klosaloga la de gadzraɖoƒe o? Eye ale le nye vava me la, maxɔe kple eŋuti viɖe.’ 24 “Tete wògblɔ na ame siwo nɔ tsitre ɖe afi ma la be: ‘Mixɔ mina la le esi, eye mitsɔe na ame si si mina ewo le la.’ 25 Gake wogblɔ nɛ be, ‘Aƒetɔ, mina ewo le esi xoxo ɖe!’— 26 ‘Mele egblɔm na mi be: Ame sia ame si si nu le la, woatsɔ geɖe akpee nɛ; gake ame si si nu mele o la, woaxɔ nu si le esi la kura gɔ̃ hã. 27 Gawu la, nye futɔ siawo siwo medi be maɖu fia ɖe yewo dzi o la, mikplɔ wo vae, eye miwu wo le ŋkunyeme.’” 28 Ke esi wògblɔ nya siawo vɔ la, edze ŋgɔ ɖo ta Yerusalem. 29 Eye esi wògogo Betfage kple Betania le to si woyɔna be Amito la dzi la, edɔ nusrɔ̃laawo dometɔ eve 30 gblɔ be: “Miyi kɔƒe si kpɔm miele le mia ŋgɔ la me, eye ne mieɖo eme la, miakpɔ tedzivi aɖe le ka me, si dzi ame aɖeke menɔ kpɔ o. Miɖe kae, eye mikplɔe vae. 31 Eye ne ame aɖe bia mi be, ‘Nu ka tae miele ka ɖemee?’ hã la, ele be miagblɔ ale: ‘Aƒetɔ la le ehiãm.’” 32 Eya ta ame siwo wòdɔ la yi, eye wokpɔe abe ale si wògblɔe na wo ene. 33 Gake esi wonɔ ka ɖem tedzivia la, ame siwo tɔ wònye la bia wo be: “Nu ka tae miele ka ɖem tedzivi la?” 34 Woɖo eŋu be: “Aƒetɔ lae le ehiãm.” 35 Eye wokplɔe yi na Yesu, eye wotsɔ woƒe awudziwuiwo ɖo ɖe tedzivia dzi, eye wokɔ Yesu ɖo edzi. 36 Esi wòva yina la, wonɔ woƒe awudziwuiwo ɖom ɖe mɔa dzi. 37 Esi wòɖi tso Amitoa dzi hegogo mɔ si le toa ƒe abu nu teti ko la, nusrɔ̃lawo ƒe ha blibo la katã te dzidzɔkpɔkpɔ henɔ Mawu kafum kple ɣli le ŋusẽdɔ siwo katã wokpɔ la ŋuti, 38 nɔ gbɔgblɔm be: “Woayra Ame si gbɔna abe Fia la ene le Yehowa ƒe ŋkɔ me! Ŋutifafa nanɔ dziƒo, eye ŋutikɔkɔe nanɔ dziƒo boo!” 39 Gake Farisitɔ aɖewo siwo le ameha la dome gblɔ nɛ be: “Nufiala, ka mo na wò nusrɔ̃lawo.” 40 Ke eɖo eŋu gblɔ be: “Mele egblɔm na mi be: Ne ame siawo zi kpi la, kpewo ado ɣli.” 41 Eye esi wògogo afi ma la, ekpɔ dua ta ɖa, eye wòfa avi ɖe eŋu, 42 gblɔ be: “Wò, ɛ̃ wò, ne ɖe le ŋkeke sia me nènya nu siwo hea ŋutifafa vanɛ la—gake fifia, woɣla wo ɖe wò ŋkuwo. 43 Elabena ŋkekewo li gbɔna dziwò, esime wò futɔwo atsɔ tsyotiwo aƒu kpo ƒo xlã wò godoo va kpe, eye woaɖe to ɖe wò ahana nàxaxa le goawo katã me, 44 eye woatsɔ mia kple viwò siwo le mewò la axlã ɖe anyi, eye womagblẽ kpe aɖeke ɖe kpe dzi le mewò o, elabena mète ŋu de dzesi ɣeyiɣi si dzi wova lé ŋku ɖe ŋuwò la o.” 45 Eye wòge ɖe gbedoxɔa me, eye wòde asi ame siwo nɔ nu dzram la nyanya me do goe, 46 gblɔ na wo be: “Woŋlɔe ɖi be: ‘Eye nye aƒe la anye gbedoɖaƒe,’ ke miawo ya mietsɔe wɔ adzodalawo ƒe doe.” 47 Eye wòyi edzi nɔ nu fiam le gbedoxɔa me gbe sia gbe. Gake nunɔlawo ƒe tatɔwo kple agbalẽfialawo kpakple dukɔa ƒe ame ŋkutawo nɔ mɔnu dim be yewoawui; 48 gake womekpɔ mɔ nyuitɔ si dzi woato o, elabena dukɔ blibo la katã ku ɖe eŋu, be yewoaɖo toe.


2 Samuel 20 | Biblia Le Internet Dzi | Xexe Yeye Gɔmeɖeɖe\nSeba dze aglã; Yoab wu Amasa (1-13)\nWoti Seba yome eye wotso ta le enu (14-22)\nDavid tia dɔnunɔlawo (23-26)\n20 Ke ŋutsu yakame aɖe le afi ma, si ŋkɔe nye Seba,+ eye wònye Benyamintɔ Bikri vi. Eku kpẽ+ hegblɔ be: “Gome aɖeke mele mía si le David gbɔ o, eye domenyinu aɖeke mele Isai vi+ la gbɔ na mí o. Oo Israel, ame sia ame neyi eƒe mawuwo gbɔ!”*+ 2 Ale Israel ŋutsuwo katã trɔ le David yome dze Seba, Bikri+ vi la yome, ke Yuda ŋutsuwo ya lé ɖe woƒe fia la ŋu tso Yordan va se ɖe Yerusalem.+ 3 Esi David va eƒe* me le Yerusalem+ la, fia la tu nyɔnu ewo siwo nye eƒe ahiã siwo wògblẽ ɖe megbe be woakpɔ aƒea dzi+ la ɖe aƒe aɖe me, eye wodzɔa wo ŋu. Enaa nuɖuɖu wo, ke medɔ kpli wo o.+ Wonɔ aƒe la me va se ɖe woƒe kugbe, eye wozu abe ahosiwo ene, evɔ wo srɔ̃ le agbe hafi. 4 Eye fia la gblɔ na Amasa+ be: “Yɔ Yuda ŋutsuwo ƒo ƒu ɖe gbɔnye le ŋkeke etɔ̃ me, eye wò ŋutɔ hã nàva afi sia.” 5 Eye Amasa yi be yeaɖayɔ Yuda aƒo ƒui, ke ɣeyiɣi si fia la ɖo nɛ la de gbɔ edzi hafi wògbɔ. 6 Eye David gblɔ na Abisai+ be: “Seba,+ Bikri vi awɔ nu vevi mí wu Absalom.+ Kplɔ wò aƒetɔ ƒe subɔviwo nàti eyome, ale be wòagaɖo du sesẽ aɖeke me ne wòasi le mía gbɔ o.” 7 Ale Yoab+ ƒe amewo kple Keretitɔwo, Peletitɔwo+ kple ŋutsu kalẽtɔwo katã ho dze eyome; eye woho tso Yerusalem ti Seba, Bikri vi yome. 8 Esi wogogo kpe gã si le Gibeon+ gbɔ la, Amasa+ va do go wo. Ke Yoab do eƒe aʋawu hebla ali dzi, eye wòta yi si le aku me la ɖe edzi le aklito. Esi wòte ɖe eŋu la, yi la ge dze anyigba. 9 Yoab bia Amasa be: “Nɔvinye, èli nyuiea?” Eye Yoab tsɔ ɖusi lé Amasa ƒe ge abe ɖe wòbe yeagbugbɔ nu nɛ ene. 10 Ke Amasa menɔ ŋudzɔ ɖe yi si le Yoab si la ŋu o; ale Yoab ƒo yi la ɖe dɔme nɛ,+ eye eƒe dɔkaviwo dudu ɖe anyigba. Mehiã be wòagaƒoe ɖee ake o; ema ɖeɖe wui. Ke Yoab kple nɔvia Abisai ti Seba, Bikri vi la yome. 11 Yoab ƒe ɖekakpuiawo dometɔ ɖeka tɔ ɖe egbɔ nɔ gbɔgblɔm be: “Ame si le Yoab ƒe akpa dzi kple ame si nye David tɔ la, nedze Yoab yome!” 12 Ɣemaɣi Amasa nɔ mimlim le eƒe ʋu me le mɔ la dzi. Esi ŋutsu la kpɔ be ameawo katã va tɔna ɖe afi ma la, ehe Amasa ɖa le mɔ la dzi yi gbe me. Eye wòtsɔ avɔ tsyɔ edzi, elabena ekpɔ be ame sia ame si va ɖo egbɔ la tɔna ɖi. 13 Esi wònya hee ɖa le mɔa dzi ko la, ame sia ame to eŋu dze Yoab yome be woati Seba,+ Bikri vi la yome. 14 Ke Seba yi ɖatsa le Israel-toawo katã me va se ɖe Abel le Bet-Maaka.+ Eye Bikritɔwo katã hã ƒo ƒu hedze eyome. 15 Eye Yoab kple eƒe amewo va* ɖe to ɖe Seba le Abel le Bet-Maaka, eye woƒu kpo ɖe du si ŋu woɖo gli sesẽwo ɖo la ŋu. Eye ame siwo katã le Yoab ŋu la nɔ glia te kum be yewoamui. 16 Eye nyɔnu dzeaɖaŋu aɖe do ɣli tso du la me be: “Miɖo to, miɖo to! Meɖe kuku, migblɔ na Yoab be, ‘Va afii, ne magblɔ nya aɖe na wò.’” 17 Eya ta ete ɖe eŋu, eye nyɔnua biae be: “Wòe nye Yoab la?” eye wòɖo eŋu be: “Nyee.” Eye wògblɔ nɛ be: “Se wò dɔlanyɔnu ƒe nyawo.” Egblɔ be: “Mele to dzi.” 18 Eye nyɔnua yi edzi gblɔ be: “Le blema la, wogblɔna be, ‘Woabia nu ta se le Abel, ekema nya la wua enu.’ 19 Mele Israel ƒe ame fafawo kple nuteƒewɔlawo teƒe. Èle didim be yeatsrɔ̃ du si le abe vidada ene la le Israel. Nu ka tae nèdi be yeatsrɔ̃* Yehowa ƒe domenyinu?”+ 20 Yoab ɖo eŋu be: “Nyemeva be magblẽ edome ahatsrɔ̃e o. 21 Menye nya lae nye ema kura o. Ke boŋ ŋutsu aɖe si tso Efrayim tonuto+ la me, si ŋkɔe nye Seba,+ eye wònye Bikri vi lae dze aglã* ɖe Fia David ŋu. Ne mieɖe eya ɖeɖe na la, ekema madzo le dua ŋu.” Eye nyɔnua gblɔ na Yoab be: “Kpɔ ɖa! Woatsɔ eƒe ta aƒu gbe ɖo ɖe wò to glia ta!” 22 Enumake nyɔnu dzeaɖaŋu la yi ameawo gbɔ, eye wotso ta le Seba, Bikri vi la nu tsɔ ƒu gbe ɖo ɖe Yoab. Enumake Yoab ku kpẽ, eye wokaka le dua ŋu, eye ame sia ame trɔ yi aƒe me;+ eye Yoab gbugbɔ va fia la gbɔ le Yerusalem. 23 Yoab le Israel ƒe aʋakɔ bliboa nu;+ Benaya,+ Yehoyada+ vi le Keretitɔwo kple Peletitɔwo+ nu. 24 Adoram+ le dzizizidɔwɔlawo nu; eye Yehosafat,+ Ahilud vi nye nuŋlɔla. 25 Seva nye agbalẽŋlɔla, eye Zadok+ kple Abiatar+ nye nunɔlawo. 26 Eye Ira, Yairtɔ la, hã va zu David ƒe dɔnunɔla.*\n^ Agate ŋu afia, “agbadɔwo me.”\n^ Egɔmeɖeɖe tẽe, “Eye wova.”\n^ Egɔmeɖeɖe tẽe, “yeami.”\n^ Egɔmeɖeɖe tẽe, “do eƒe asi ɖe dzi.”\n^ Egɔmeɖeɖe tẽe, “nunɔla.”


Hebritɔwo 2 | Biblia Le Internet Dzi | Xexe Yeye Gɔmeɖeɖe (1984)\n2 Esia tae wòle vevie na mí be míalé to ɖe nu siwo míese la ŋu geɖe wu, bene míagatra mɔ gbeɖe o. 2 Elabena ne nya si wogblɔ to mawudɔlawo dzi la li ke sesĩe, eye vodada ɖe sia ɖe kple tomaɖomaɖo ŋuti nuwɔna ɖe sia ɖe xɔ eŋuti tohehe le dzɔdzɔenyenye nu la, 3 ekema aleke míawɔ asi, ne míetsɔ ɖeke le ɖeɖekpɔkpɔ gã sia gbegbe me o, esi wònye wote eŋuti nya gbɔgblɔ to mía Aƒetɔ la dzi, eye ame siwo see la ka ɖe edzi na mí, 4 esime Mawu ŋutɔ hã tsɔ dzesiwo kple nukunuwo kpakple ŋusẽdɔ vovovowo, kple gbɔgbɔ kɔkɔe nana le eƒe lɔlɔ̃nu nu, ɖi ɖase hekpe ɖe wo ŋuti? 5 Elabena menye mawudɔlawo tee wòtsɔ anyigba si gbɔna, si dzi amewo anɔ, si ŋu míele nu ƒom tsoe, la de o. 6 Ke ɖasefo aɖe ɖo kpe edzi le afi aɖe be: “Nu kae amegbetɔ nye, be nèɖoa ŋku edzi, alo amegbetɔvi, be nèléa be nɛ? 7 Èbɔbɔe ɖe anyi vie wu mawudɔlawo; ètsɔ ŋutikɔkɔe kple bubu ɖɔ nɛ, eye nètsɔe ɖo wò asinudɔwɔwɔwo nu. 8 Ètsɔ nuwo katã de eƒe afɔ te.” Elabena esi Mawu tsɔ nuwo katã de ete la, megblẽ naneke ɖi, si metsɔ de ete o. Ke hã, fifia la, míekpɔe haɖe be wotsɔ nuwo katã de ete o; 9 gake míekpɔa Yesu, ame si wobɔbɔ ɖe anyi vie wu mawudɔlawo, ame si woɖɔ ŋutikɔkɔe kple bubu na le esi wòkpe ku ƒe fu, bene to Mawu ƒe amenuveve me la, wòaɖɔ ku kpɔ ɖe ame sia ame ta la ta. 10 Elabena esi ame si ta nuwo katã li ɖo, ame si dzi nuwo katã to va la, nɔ vi geɖewo kplɔm nɔ ŋutikɔkɔe me vam la, esɔ nɛ be yeawɔ woƒe Kplɔla Vevitɔ, ame si dzi wotona kpɔa ɖeɖe la, bliboe to fukpekpewo me. 11 Elabena ame si le amewo ŋu kɔm kple ame siwo ŋu kɔm wole la siaa dzɔ tso ame ɖeka me, eye le esia ta ŋu mekpee be wòayɔ wo be “nɔviwo” o, 12 esime wògblɔ be: “Maɖe gbeƒã wò ŋkɔ la na nɔvinyewo; madzi ha akafu wò le hame la titina.” 13 Egagblɔ hã be: “Maɖo ŋu ɖe eŋu.” Eye wògagblɔ be: “Kpɔ ɖa! Mía kple ɖevi sue siwo Yehowa nam lae nye esi.” 14 Eya ta esi wònye ‘ɖevi sueawo’ nye gomekpɔlawo le ʋu kple ŋutilã me ta la, eya hã kpɔ gome le nu mawo ke me, bene wòato eƒe ku la dzi axɔ ŋusẽ le ame si ate ŋu ahe ku avae la si, si nye Abosam; 15 eye be wòana ablɔɖe ame siwo katã zu kluviwo le woƒe agbenɔɣi katã le vɔvɔ̃ na ku ta la. 16 Elabena le nyateƒe me la, menye mawudɔlawo ŋue wòle kpekpem ɖo kura o, ke Abraham ƒe dzidzime la boŋ ŋue wòle kpekpem ɖo. 17 Eya ta eƒoe ɖe enu be wòava nɔ abe “nɔviawo” ene le goawo katã me, bene wòazu nunɔlagã nublanuikpɔla kple nyateƒetɔ le nu siwo ku ɖe Mawu ŋu me, bene wòasa avulévɔ ɖe amewo ƒe nu vɔ̃wo ta. 18 Elabena esi eya ŋutɔ kpe fu esime wonɔ edom kpɔ ta la, ate ŋu akpe ɖe ame siwo dom wole kpɔ la ŋu.


2 Kronika 9 | Biblia Le Internet Dzi | Xexe Yeye Gɔmeɖeɖe\n2 Kronika 9:1-31\nSeba-fianyɔnu va Salomo gbɔ (1-12)\nSalomo ƒe kesinɔnuwo (13-28)\nSalomo ku (29-31)\n9 Esi Seba-fianyɔnu+ se Salomo ŋkɔ la, eva Yerusalem be yeadoe kpɔ kple biabia* sesẽwo. Eva kple eŋume geɖewo kple kposɔ siwo tsɔ balsam-mi kple sika+ gbogbo aɖe kpakple kpe xɔasiwo; eva Salomo gbɔ hegblɔ nya siwo katã le eƒe dzi me la nɛ.+ 2 Salomo ɖo eƒe nyawo katã ŋu nɛ. Nya aɖeke meli si me Salomo mete ŋu ɖe nɛ o. 3 Esi Seba-fianyɔnu la kpɔ Salomo ƒe nunya+ kple xɔ si wòtu,+ 4 nuɖuɖu si le eƒe kplɔ̃ dzi,+ eŋumewo ƒe anyinɔnɔ, ale si eƒe kplɔ̃ŋusubɔlawo subɔnae kple woƒe awuwo, eƒe ahakulawo kple woƒe awuwo kple eƒe numevɔ siwo wòsana edziedzi le Yehowa ƒe aƒe+ la me la, gbɔgblɔ bu ɖee. 5 Eye wògblɔ na fia la be: “Nya siwo mese le nye anyigba dzi le nu siwo nèwɔ* kple wò nunya ŋu la nye nyateƒe. 6 Gake nyemexɔ wo dzi se o, va se ɖe esime nye ŋutɔ meva kpɔe kple nye ŋkuwo.+ Ke kpɔ ɖa, womegblɔ wò nunya gã la ƒe afã gɔ̃ hã nam o!+ Èƒo nya si mese le ŋuwò la ta sãsãsã.+ 7 Dzidzɔtɔwoe nye wò amewo, eye dzidzɔtɔwoe nye wò subɔvi siwo le tsitre ɖe ŋkuwòme ɖaa hesea wò nunya! 8 Woakafu Yehowa, wò Mawu, ame si ŋu wò nu nyo, eye wòtsɔ wò ɖo eƒe fiazikpui dzi nènye fia na Yehowa wò Mawu. Elabena esi wò Mawu lɔ̃ Israel,+ eye wòdi be yeana wòanɔ anyi tegbee tae wòɖo wò fiae be nàdrɔ̃ ʋɔnu ahatso afia le dzɔdzɔenyenye me.” 9 Eye wòtsɔ sika+ talento* alafa ɖeka blaeve, balsam-mi gbogbo aɖe ŋutɔ kple kpe xɔasiwo na fia la. Womegatsɔ balsam-mi ma, si Seba-fianyɔnua na Fia Salomo la, tɔgbi vɛ kpɔ o.+ 10 Azɔ Hiram ƒe subɔviwo kple Salomo ƒe subɔvi siwo tsɔ sika tso Ofir+ vɛ la, tsɔ papawutiwo kple kpe xɔasiwo hã vɛ.+ 11 Eye fia la tsɔ papawutiawo wɔ atrakpuiawo ɖe Yehowa ƒe xɔ+ kple fia ƒe xɔ*+ la ŋu, eye wòtsɔ wo wɔ saŋkuwo kple kasaŋkuwo na hadzilawo.+ Eye womekpɔ wo tɔgbi le Yuda-nyigba dzi kpɔ o. 12 Fia Salomo hã tsɔ nu sia nu si Seba-fianyɔnu la di kple nu siwo katã wòbiae la nɛ, wòsɔ gbɔ wu nu siwo wòtsɔ vɛ na fia la.* Eye eya kple eŋumewo gbugbɔ yi eƒe anyigba dzi.+ 13 Sika si vana na Salomo le ƒe ɖeka me la ƒe kpekpeme le talento alafa ade blaade vɔ ade,+ 14 ke esiwo asitsala gãwo kple nudzralawo tsɔ vanɛ, kple sika kpakple klosalo si Arabiatɔwo ƒe fiawo katã kple nutodziɖula siwo le anyigba la dzi hena vanɛ na Salomo ya mele eme o.+ 15 Fia Salomo tsɔ sika si wotsɔ ga bubu tsakae+ la wɔ akpoxɔnu gã alafa eve (sika si wotsɔ ga bubu tsakae sekel* alafa ade ye wòtsɔ wɔ akpoxɔnu gã ɖe sia ɖe)+ 16 eye wòtsɔ sika si wotsɔ ga bubu tsakae la wɔ akpoxɔnu sue alafa etɔ̃ (sika mina* etɔ̃ ye wòtsɔ wɔ akpoxɔnu sue ɖe sia ɖe). Eye fia la tsɔ wo da ɖe Lebanon ƒe Avexɔ+ la me. 17 Azɔ hã, fia la tsɔ nyiɖu wɔ fiazikpui gã aɖe, eye wòfa sika nyuitɔ ɖe eŋu.+ 18 Atrakpui ade le fiazikpui la ŋu, eye wotsɔ sika wɔ afɔɖodzinu ɖe fiazikpui la ŋu, abɔɖoƒe le zikpui la ƒe axa eveawo dzi, eye wowɔ dzata+ eve ɖe abɔɖoƒeawo xa. 19 Dzata+ wuieve le atrakpui adeawo ƒe axawo dzi, ɖeka le atrakpui ɖe sia ɖe ƒe axa si kple axa kemɛ. Womewɔ esia tɔgbi le fiaɖuƒe bubu aɖeke me kpɔ o. 20 Sikae wotsɔ wɔ Fia Salomo ƒe kpluwo katã, eye sika nyuitɔe wotsɔ wɔ agba siwo katã le Lebanon Ƒe Avexɔ la me. Klosalonu aɖeke menɔ anyi o, elabena le Salomo ƒe ŋkekeawo me la, womebu klosalo ɖe naneke me o.+ 21 Elabena fia la ƒe tɔdziʋuwo yia Tarsis+ kpe ɖe Hiram+ ƒe subɔviwo ŋu. Tarsis tɔdziʋuwo tsɔa sika, klosalo, nyiɖu,+ kesewo kple atsrimawo vanɛ zi ɖeka le ƒe etɔ̃ me. 22 Ale Fia Salomo ƒe kesinɔnuwo kple nunya ƒo anyigbadzifia bubuwo katã tɔ ta.+ 23 Eye anyigbadzifiawo katã yia Salomo gbɔ* be yewoase eƒe nunya si Mawu vavã la de dzi me nɛ la.+ 24 Wo dometɔ ɖe sia ɖe tsɔa eƒe nunana siwo nye klosalonuwo, sikanuwo, awuwo,+ aʋawɔnuwo, balsam-mi, sɔwo kple tedzisɔwo vana nɛ ƒe sia ƒe. 25 Salomo wɔ sɔkpo akpe ene na eƒe sɔwo kple tasiaɖamwo, eye sɔ*+ akpe wuieve nɔ esi; eda wo ɖe tasiaɖamduwo me le teƒe si gogo fia la le Yerusalem.+ 26 Eye wòɖu fia ɖe fiawo katã dzi tso Tɔsisi* la nu va se ɖe Filistitɔwo ƒe anyigba kple Egipte ƒe liƒo dzi.+ 27 Fia la na klosalo bɔ ɖe Yerusalem abe kpe ene, eye wòna sederti sɔ gbɔ taŋtaŋ abe gboti siwo le Sefela+ ene. 28 Eye wokplɔa sɔwo tso Egipte+ kple anyigba bubuwo katã dzi vanɛ na Salomo. 29 Ke Salomo+ ŋutinya susɔeawo, tso gɔmedzedze va se ɖe nuwuwu la, woŋlɔ wo ɖe nyagblɔɖila Natan+ ƒe ŋutinyawo kple Ahiya,+ Silotɔ ƒe nyagblɔɖi kple ŋutegakpɔla Ido+ ƒe ŋutega siwo ku ɖe Yeroboam,+ Nebat vi ŋu la ƒe nuŋlɔɖi me. 30 Salomo ɖu fia le Yerusalem ɖe Israel blibo la dzi ƒe blaene. 31 Eye wotsɔ Salomo mlɔ tɔgbuiawo gbɔ. Woɖii ɖe fofoa David Ƒe Du la me;+ eye via Rehabeam zu fia ɖe eteƒe.+\n^ Alo, “wò nyawo.”\n^ Agate ŋu afia, “hekpe ɖe nunana siwo ƒe home sɔ kple esiwo wòtsɔ vɛ na fia la ŋu.”\n^ Egɔmeɖeɖe tẽe, “dia Salomo ƒe ŋkume be yewoakpɔ.”


Ðe Yesu Fɔ Ame Kukuwo Ðe Tsitre Nyateƒea? Nu Ka Tae? | Biblia Me Biabiawo Ƒe Ŋuɖoɖowo\nGBE BUBU Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Garifuna Georgian German Greek Guarani Haitian Creole Hebrew Hiligaynon Hmong (Ɣi) Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Lingala Lithuanian Luganda Luo Macedonian Malagasy Mam Maya Mazatec (Huautla) Moore Myanmar Nahuatl (Central) Nepali Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Twi Ukrainian Umbundu Uruund Vietnamese Wallisian Wayuunaiki Wolaita Xhosa Zande Zulu\nÐe Yesu fɔ ame kukuwo ɖe tsitre nyateƒea?\nYesu fɔ Lazaro si ku ŋkeke ene sɔŋ la ɖe tsitre\nBiblia gblɔe eme kɔ ƒãa be Yesu gbɔ agbe ame kukuwo. Menye nyakpakpawoe ŋutinya mawo nye o; wonye nu siwo dzɔ le teƒe siwo li ŋutɔŋutɔ kple le ɣeyiɣi aɖe koŋ dzi. Le kpɔɖeŋu me, le ƒe 31 ƒe dzomeŋɔli la, ameha gã aɖe dze Yesu yome tso Kapernaum yina Nain. Esi woɖo Nain la, wodo go ameha bubu aɖe tso dua me gbɔna. Ɣemaɣie Yesu fɔ ɖekakpui aɖe ɖe tsitre. Àte ŋu aka ɖe ŋutinya sia dzi elabena woŋlɔe ɖe Mawu ƒe Nya, Biblia me, eye gakpe ɖe eŋu la, ameha gbogbo aɖe nɔ eteƒe hafi wòfɔe ɖe tsitre.—Xlẽ Luka 7:11-15.\nYesu fɔ exɔlɔ̃a Lazaro si ku ŋkeke ene sɔŋ la hã ɖe tsitre. Àte ŋu axɔ nu si Yesu wɔ gbe ma gbe la ŋuti nyatakaka dzi ase, elabena ame geɖe kpɔ tsitretsitsi ma hã teƒe.—Xlẽ Yohanes 11:39-45.\nNu ka tae Yesu fɔ ame siwo ku la ɖe tsitre?\nVeveseseɖeamenue ʋã Yesu wòfɔ ame siwo ku la ɖe tsitre. Gakpe ɖe eŋu la ewɔ esia tsɔ ɖee fia be ye Fofo, si nye Agbenala la, na ŋusẽ ye ɖe ku dzi.—Xlẽ Yohanes 5:21, 28, 29.\nEsi Yesu fɔ ame kukuwo ɖe tsitre la, esia na míeka ɖe edzi be awɔ nu siwo katã ƒe ŋugbe wòdo be yeawɔ na mí le etsɔme. Afɔ ame miliɔn geɖe ɖe tsitre, afɔ ame madzɔmadzɔ siwo menya naneke tso Mawu vavã la ŋu la hã ɖe tsitre. Woana mɔnukpɔkpɔ wo be woadze si Yehowa Mawu ahalɔ̃ eyama.—Xlẽ Dɔwɔwɔwo 24:15.


Yesaya 50 - Holy Bible [Ewe Bible 1913] - (Yes 50)\nAle Yehowa gblɔ esi: Afika mía dada ƒe asigbegbalẽ, si metsɔ gbee la le? alo ameka nye nye fetɔ, si metsɔ mi dzra na? Kpɔ ɖa, mia vodadawo ta wotsɔ mi dzra, eye le mia dzidadawo ta wogbe mia dada ɖo.\nNukaŋuti meva, eye amea ɖeke meli o, meyɔ ame, eye amea ɖeke metɔ o? Ɖe nye alɔ le kpuie, be wòagbe xɔxɔ na amea? eye ɖe ŋusẽ mele ŋunye, be maɖe ame oa? Kpɔ ɖa, matsɔ nye nyanyrã ana atsiaƒu namie, eye mana tɔsisiwo nazu tagba, wo me lãwo aƒaƒã, elabena tsi megale wo ŋu o, eye tsikɔ awu wo woaku.\nMata ahovɔ na dziƒo, eye matsyɔ akpanya nɛ.\nAƒetɔ Yehowa tsɔ nusrɔ̃viwo ƒe aɖe nam, ne manya alesi matsɔ nuƒoƒo akpe ɖe amesiwo ŋu ɖeɖi te la ŋui. Enyɔam ŋdi sia ŋdi, eʋua to nam, ne mase nu abe nusrɔ̃vi ene.\nAƒetɔ Yehowa ʋu to nam, nyemesẽ to o, eye nyemede megbe o.\nMesia nye mẽdome ɖi na ameƒolawo, eye meɖo nye tome anyi na amesiwo nyɔa ɖa; nyemetsyɔ nu ŋku me le vlododo kple taɖeɖe ŋuti o.\nKe Aƒetɔ Yehowa kpe ɖe ŋunye, eyata ŋukpe malém o; eyata nye mo sẽ abe ahliha ene, eye menyae be, ŋu mele kpe ye ge o.\nAmesi le afia tso ge nam la, tsɔ gbɔnye; ameka be, yeahe nya kplim? Mina míava kpe ta! Amesi si nya le ɖe ŋunye la, nete ɖe ŋunye!\nKpɔ ɖa. Aƒetɔ Yehowa axɔ nam; amekae abu fɔm ma? Kpɔ ɖa, wo katã anyunyɔ abe avɔ ene, eye agbagblaʋui aɖu wo.\nMia dometɔ, si vɔ̃a Yehowa la, neɖo to eƒe dɔla ƒe gbe; amesi le viviti me zɔm, eye kekelia ɖeke meklẽna nɛ o lã, neɖo dzi ɖe Yehowa ƒe ŋkɔ ŋu, eye wòaziɔ ɖe eƒe Mawu ŋu.\nKpɔ ɖa, mi amesiwo katã tɔa dzo nu, eye mietsɔa dzoƒaɖe bia akpae la, mige ɖe miaƒe dzobibi la kple dzoti, si miekpe la me. Asinye me esia tso na mi, eye miamlɔ vevesese me.


GBE BUBU Acholi Afrikaans Albanian Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Greenlandic Guarani Haitian Creole Hausa Hebrew Hiligaynon Hmong (Ɣi) Hungarian Iban Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Mauritian Creole Maya Mazatec (Huautla) Mbunda Mizo Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Pidzin (Kamerun) Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Wayuunaiki Xhosa Yoruba Zande Zulu\nMasoretwo gbugbɔ ŋlɔ Ŋɔŋlɔawo me nyawo fɔléleɖenuŋutɔe\nKUXI SIWO ME WÒTO: Togbɔ be agbalẽ siwo dzi woŋlɔ Biblia ɖo la ate ŋu anyunyɔ eye tsitretsiɖeŋulawo ate ŋu atsrɔ̃e ɖa hã la, womete ŋu bu mo nɛ o. Ke hã nugbugbɔŋlɔlawo kple gbegɔmeɖela aɖewo dze agbagba be yewoatrɔ Biblia me gbedeasia. Ɣeaɖewoɣi la, wodze agbagba be yewoatrɔ Biblia me nyawo woasɔ ɖe woƒe dzixɔsewo nu tsɔ wu be woatrɔ woƒe dzixɔsewo woasɔ ɖe Biblia ƒe nufiafia nu. Bu esia ƒe kpɔɖeŋu aɖewo ŋu kpɔ:\nTadeaguƒe: Tso ƒe alafa enelia va ɖo ƒe alafa evelia Do Ŋgɔ Na Yesu (D.Y.) la, Samariatɔwo ƒe Mose ƒe Agbalẽ Atɔ̃awo ŋlɔlawo tsɔ nyagbɔgblɔ sia de Biblia me le 2 Mose 20:17 ƒe nuwuwu be, “le Aargaareezem. Eye afi mae nàɖi vɔsamlekpui ɖo.” Aleae Samariatɔwo dze agbagba be yewoatrɔ Ŋɔŋlɔawo me nyawo ne wòadze abe woƒe gbedoxɔ si wotu ɖe “Aargaareezem,” alo Gerizim Toa dzi la sɔ le Ŋɔŋlɔawo nu ene.\nMawuɖekaetɔ̃ ƒe nufiafia: Esi wowu Biblia-ŋɔŋlɔ nu mede ƒe 300 haɖe o la, Mawuɖekaetɔ̃dzixɔsela aɖe tsɔ nya siawo kpe 1 Yohanes 5:7 me nyawo be “le dziƒo: Fofo la, Nya la kple Gbɔgbɔ kɔkɔe la, eye ame etɔ̃ siawo le ɖeka.” Nya mawo medze le ŋɔŋlɔ gbãtɔawo me o. Biblia ŋuti nunyala Bruce Metzger de dzesii be nya mawo va nɔ “dzedzem le asinuŋɔŋlɔgbalẽ siwo nye Latingbe Xoxotɔ kple Vulgate [Latingbe me tɔ] me geɖe wu tso ƒe alafa adelia me.”\nMawu ƒe ŋkɔ: Gbegɔmeɖela geɖewo tsɔa Yudatɔwo ƒe aʋatsodzixɔse aɖe ɖea wo ɖokui nu be eya tae yewoɖe Mawu ƒe ŋkɔa ɖa le Ŋɔŋlɔawo me. Wotsɔ dzesideŋkɔwo abe “Mawu” alo “Aƒetɔ” ene ɖɔ li Mawu ƒe ŋkɔa, evɔ menye Wɔla la koe Biblia zã dzesideŋkɔ mawo na o, ke ezã wo na amewo, nu siwo amewo zãna le alakpasubɔsubɔ me kple Abosam gɔ̃ hã.—Yohanes 10:34, 35; 1 Korintotɔwo 8:5, 6; 2 Korintotɔwo 4:4. *\nALE SI WÒDZƆE BE BIBLIA GAKPƆTƆ LI: Gbã la, togbɔ be Biblia-gbugbɔgaŋlɔla aɖewo melé fɔ ɖe woƒe dɔa ŋu o alo woɖoe koŋ be yewoaflu ame hã la, wo dometɔ geɖewo ya nye nugbugbɔgaŋlɔla bibiwo eye wowɔ dɔa fɔléleɖenuŋutɔe. Tso ƒe alafa adelia va de asi na ƒe alafa ewolia Kristotɔwo Ŋɔli (K.Ŋ.) la, Masoretwo gbugbɔ ŋlɔ Hebri Ŋɔŋlɔawo eye wo tɔa ye woyɔna be Masoret ŋɔŋlɔawo. Wogblɔ le wo ŋu be woxlẽa nyagbe kple ŋɔŋlɔdzesi ɖe sia ɖe be yewoakpɔ egbɔ be vodada aɖeke mege ɖe ŋɔŋlɔawo me o. Ne woke ɖe nu si dze abe vodada ene ŋu le asinuŋɔŋlɔgbalẽ si dzi kpɔm wole me la, wodea dzesii ɖe woƒe agbalẽa ƒe axadzi. Masoretwo ɖoe koŋ be yewomatrɔ naneke le Biblia me nyawo ŋu o. Le Nufialagã Moshe Goshen-Gottstein ƒe nya nu la, wobui be “eɖoɖo koŋ atrɔ nane le ŋɔŋlɔawo ŋu nye nu baɖa wɔwɔ si vloe wu ɖe sia ɖe.”\nEvelia, blemasinuŋɔŋlɔgbalẽ gbogbo siwo li la boŋue kpena ɖe Biblia ŋuti nunyalawo ŋu wodea dzesi vodadawo. Le kpɔɖeŋu me, subɔsubɔhakplɔlawo fia amewo ƒe alafa geɖewo be yewoƒe Latingbe me Bibliawo mee woakpɔ Biblia me nya siwo de pɛpɛpɛ la le. Ke hã wokpa nya tutɔ si dzi míehe susu yii va yi le nyati sia me la de 1 Yohanes 5:7. Nya totro ma va dze le Eŋlisigbe me Biblia si nye King James Version, si ŋu wodea bubui ŋutɔ la gɔ̃ hã me! Ke nu kae wova de dzesii esi woke ɖe asinuŋɔŋlɔgbalẽ bubuwo ŋu? Aƒetɔ Bruce Metzger gblɔ be: “Nya ma [si le 1 Yohanes 5:7 la] medze le blemasinuŋɔŋlɔgbalẽ xoxotɔwo dometɔ aɖeke (siwo le Aramgbe, Kɔptgbe, Armeniagbe, Ethiopiagbe, Arabgbe kple Slavgbe me) la me o, negbe Latingbe me tɔwo me koe wòdze le.” Eya ta woɖe nya totro ma ɖa le King James Version la ƒe tata yeyetɔwo kple Biblia bubuwo me.\nAsinuŋɔŋlɔgbalẽ si nye aƒlagbalẽ si woyɔna be Chester Beatty P46, si woŋlɔ le ƒe 200 K.Ŋ. lɔƒo\nÐe blemasinuŋɔŋlɔgbalẽ xoxotɔwo ɖo kpe edzi be Biblia me nyawo metrɔ oa? Esi woke ɖe Ƒukukua Ƒe Agbalẽxatsaxatsawo ŋu le ƒe 1947 me la, Biblia ŋuti nunyalawo te ŋu tsɔ Hebrigbe me Masoret ŋɔŋlɔawo sɔ kple nya siwo le Biblia-gbalẽwo ƒe agbalẽxatsaxatsa siwo li ƒe akpe ɖeka kple edzivɔwo do ŋgɔ me la mlɔeba. Agbalẽnyala siwo to Ƒukukua Ƒe Agbalẽxatsaxatsawo me la dometɔ ɖeka ƒo nya ta be agbalẽ xatsaxatsa ɖeka “ɖo kpe edzi ɖikekemanɔmee be le ƒe akpe ɖeka kple edzivɔ me la, Yudatɔ nugbugbɔgaŋlɔlawo tsɔ ŋuɖɔɖɔɖo kple beléle gã gbugbɔ ŋlɔ Biblia me nyawo wode pɛpɛpɛ.”\nKristotɔwo Ƒe Hela Ŋɔŋlɔawo me agbalẽ ɖe sia ɖe kloe ƒe asinuŋɔŋlɔgbalẽ siwo nye aƒlagbalẽwo la le agbalẽdzraɖoƒe si nye Chester Beatty Library, si le Dublin, le Ireland, hekpe ɖe blemasinuŋɔŋlɔgbalẽ siwo li tso ƒe alafa evelia Kristotɔwo Ŋɔli (K.Ŋ.) la ŋu—si fia be esi wowu Biblia-ŋɔŋlɔ nu la, mede ƒe 100 kura gɔ̃ hã hafi woŋlɔ wo o. Biblia ŋuti numekugbalẽ aɖe gblɔ be: “Ele eme be Aƒlagbalẽawo na nu geɖe me va kɔ ku ɖe nuŋlɔɖiawo ŋu ya, gake wogaɖee fia hã be togbɔ be wogbugbɔ ŋlɔ Biblia me nyawo zi gbɔ zi geɖe tso blema ke hã la, wogade pɛpɛpɛ.”—The Anchor Bible Dictionary.\n“Míate ŋu agblɔe ɖikekemanɔmee be blemagbalẽ aɖeke meli si me nyawo gakpɔtɔ le dedie nenema gbegbe o”\nNU SI DO TSO EME: Ale si Biblia ƒe asinuŋɔŋlɔgbalẽ xoxotɔwo gakpɔtɔ li kple ale si wosɔ gbɔe la mewɔe be Biblia me nyawo tro o, ke boŋ ɖe wona emenyawo gade nyuie wu. Aƒetɔ Frederic Kenyon gblɔ tso Kristotɔwo Ƒe Hela Ŋɔŋlɔawo ŋu be: “Blemagbalẽ aɖeke megali si ƒe nuvãnyenye dzi blemanuŋlɔɖi gbogbowo ɖo kpe alea o, eye agbalẽnyala si bua nuwo ŋu nyuie aɖeke meli si agblɔ be nuŋlɔɖi si va ka mía si egbea la me nyawo mede o.” Eye agbalẽnyala William Henry Green gblɔ tso Hebri Ŋɔŋlɔawo ŋu be: “Míate ŋu agblɔe ɖikekemanɔmee be blemagbalẽ aɖeke meli si me nyawo gakpɔtɔ le dedie nenema gbegbe o.”\n^ mm. 6 Àte ŋu axlẽ nu geɖe tso nya sia ŋu le Ŋɔŋlɔ Kɔkɔeawo—Xexe Yeye Gɔmeɖeɖe Biblia ƒe Megbenyawo A4 kple A5, le Internet dzi, le www.jw.org/ee.\nYehowa Ðasefowo zã Biblia siawo dometɔ geɖe ƒe alafa ɖeka kple edzivɔwo. Ke nu ka tae woawo ŋutɔ ɖe Biblia gɔme ɖe egbegbe Eŋlisigbe me?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ No. 4 2016 | Biblia La—Nu Si Tae Enu Meyi O\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ No. 4 2016 | Biblia La—Nu Si Tae Enu Meyi O